Summary: .Suomalainen Zewdu Terefework muutti vuosien jälkeen takaisin synnyinmaahansa Etiopiaan. Hän toivoisi, että poliitikot kehittäisi Afrikan, josta nuoret eivät halua lähteä pois.

ADDIS ABEBA  Geenisekvensointilaite hyrrää pöydällä. Siinä on useita geeninäytteitä, ja seuraavana päivänä selviää, onko tutkittavissa geeneissä mahdollisesti jotain vikaa.
 Kello on yli seitsemän ja ilta on jo pimennyt, mutta  Zewdu Terefework,  58, puurtaa laboratoriossaan pitkiä päiviä. Hän asuu myös samassa rakennuksessa, joten hän on periaatteessa aina töissä.
 Seitsemän vuotta sitten Zewdu muutti takaisin kotimaahansa Etiopiaan oltuaan lähes kolmekymmentä vuotta maailmalla. Suurimman osan ajasta hän vietti Suomessa, kaikkiaan 17 vuotta.
 Tämä laboratorio pääkaupungissa Addis Abebassa on vaatimattomampi kuin ne, joihin Zewdu tottui yliopistoissa Suomessa ja Hollannissa, mutta Etiopiassa se on ainoa laatuaan.
 Kaikki varusteet tuodaan Hollannista. Etiopiasta on hankalaa löytää laboratoriotarvikkeita. Fredrik Lerneryd/Yle
 Kun Zewdu lähti synnyinmaastaan, Etiopia oli kommunistinen diktatuuri ja väkiluku oli noin 40 miljoonaa. Nyt pilvenpiirtäjät kurottavat kohti taivasta, väkeä on yli sata miljoonaa ja kommunismista muistuttavat lähinnä Punaisen terrorin museo ja sinisiksi maalatut Lada-merkkiset taksit, jotka porhaltavat pitkin pääkaupungin katuja.
 Etiopia on muuttunut huimasti myös viimeksi kuluneen parin vuoden aikana. Nuori pääministeri  Abiy Ahmed  on lyhyessä ajassa ajanut läpi valtavia muutoksia, ja tänään tiistaina hän vastaanottaa Nobelin rauhanpalkinnon. Se myönnettiin hänelle rauhansopimuksesta Eritrean kanssa.
 Etiopia on ottanut suuria harppauksia myös lehdistönvapaudessa, ja ensi vuodeksi maahan suunnitellaan ensimmäisiä demokraattisia vaaleja.
 Zewdua kuitenkin huolestuttaa.
 Viime vuonna yli kaksi miljoonaa ihmistä joutui jättämään kotinsa etnisen väkivallan takia. Kiristyneet etniset jännitteet tuntuvat myös Addis Abeban kaduilla.
 Etiopiasta lähteminen ei aikoinaan ollut  helppoa, mutta Zewdu ei nähnyt muuta vaihtoehtoa. Elämä oli tuskailua työssä, jonka hän ei ollut itse valinnut.
 Zewdu kasvoi vaatimattomissa oloissa Addis Abebassa. Äiti oli kotona neljän lapsen kanssa. Isä oli armeijan upseeri ja usein poissa sotimassa.
 – Perhe oli rakastava, ja sillä rakkaudella oikeastaan elimme, hän sanoo sujuvalla suomella.
 Zewdu oli varhaisteini, kun maa ajautui nälänhätään vuonna 1974. Sitä seurasi vallankaappaus. Keisari  Haile Selassie  syöstiin vallasta ja tapettiin, ja Etiopia siirtyi keisarikunnasta kommunistiseen sotilasdiktatuuriin.
 – Maahan julistettiin sosialismi, ja se ei sopinut minulle. Se ei antanut minulle vapautta.
 17-vuotiaana Zewdu joutui vankilaan, koska oli osoittanut mieltään uutta hallitusta vastaan. Heti vankilasta päästyään hän kirjoitti ylioppilaaksi ja olisi halunnut opiskella lääketiedettä pääkaupungissa.
 Mitään ei kuitenkaan hänen mukaansa diktatuurin aikana saanut päättää itse, vaan hallinto päätti kaiken hänen puolestaan. Hän joutuikin itäiseen Etiopiaan opiskelemaan biologiaa.
 Opintojen jälkeen Zewdu sai töitä lukiossa biologianopettajana. Kuukausipalkka oli 20 euroa, ja siitä hänen piti lähettää kotiin rahaa myös äidilleen, joka oli jäänyt leskeksi.
 – Olisin kaivannut lisää opiskelua ja halusin kehittää itseni, mutta sitä en voinut Etiopiassa tehdä.
 Addis Abeba on kehittynyt valtavasti, kun Zewdu oli poissa. Hän sanoo, että ihmisten ajattelutapa on kuitenkin edelleen sama. Guenter Fischer / AOP
 Zewdu selvitti eri  tapoja päästä pois maasta. Sitten löytyi ratkaisu.
 Joillekin etiopialaisille tarjottiin mahdollisuus opiskella aatteellisessa veljesvaltiossa, Neuvostoliitossa. Valtavan paperityön jälkeen Zewdu lähti Moskovaan. Hän oli 25-vuotias.
 Hän oppi venäjää, mutta kertoo elämän Neuvostoliitossa olleen rankkaa.
 Vuonna 1990 hän otti junan Suomen itärajalle ja haki turvapaikkaa.
 Suomeen tulo ei ollut yhtä suuri kulttuurisokki kuin Neuvostoliittoon meneminen, Zewdu kertoo. Suomessa oli enemmän vapauksia ja mahdollisuuksia.
 Zewdu asui yli kaksi vuotta vastaanottokeskuksessa Imatralla. Se oli hänelle rankkaa. Huoli oleskeluluvan saamisesta ja joutilaisuus ottivat koville, eikä saanut tehdä töitä tai opiskella. Hän oppi kuitenkin nopeasti suomea, ja afrikkalainen yhteisö vastaanottokeskuksessa auttoi jaksamaan.
 Lopulta Zewdu sai turvapaikan poliittisista syistä ja haki opiskelemaan mikrobiologiaa Helsingin yliopistoon. Hän joutui aloittamaan täysin alusta.
 – Tein ensin maisterin ja sitten väitöskirjan ja myös jatkotutkimuksia tutkijatohtorina. Opetin myös yliopistossa. Olin onnekas, koska opiskelut menivät hyvin ja meidän tutkimuksemme olivat korkealaatuisia, saimme julkaistua paljon, Zewdu sanoo.
 Zewdu on käynyt puhumassa tutkimuksista monessa maassa. Suomen kansalaisuuden myötä matkustaminen oli huomattavasti helpompaa kuin etiopialaisella passilla.
 Zewdun geenitutkimuslaboratorio on ainoa laatuaan Etiopiassa.  Fredrik Lerneryd/Yle
 Kommunistisen hallinnon kaaduttua Etiopiassa lopullisesti vuonna 1991 Zewdu pääsi käymään kotimaassaan. Tutkimusryhmä, johon hän kuului Helsingin yliopistossa, teki tutkimusta muun muassa auttaakseen etiopialaisia maanviljelijöitä saamaan parempia satoja typpisidonnan avulla.
 Unelma lääketieteen opinnoista seurasi kuitenkin Zewdua läpi vuosien. 17 vuoden jälkeen hän muutti Suomesta Hollantiin. Siellä hän tutki ihmisten geenisairauksia. Hän kävi usein Etiopiassa kertomassa tutkimuksistaan ja opettamassa paikallisia lääkäreitä.
 – Jotkut sanoivat, että tällaista ei ole Etiopiassa. Jos sinulla kerran on sitä tietoa ja taitoa, miksi et tule auttamaan meitä.
 Lopulta Zewdu muutti takaisin Etiopiaan.
 Zewdun synnyinmaa on  nyt aivan erilainen kuin hänen lähtiessään maailmalle.
 Etiopiassa on uusia vapauksia, mutta ne ovat tuoneet mukanaan myös vaatimuksia. Etiopian eri etnisissä ryhmissä halutaan nyt suurempaa itsemääräämisoikeutta. Etnisten ryhmien oikeus omaan osavaltioonsa on kirjattu maan perustuslakiin, mutta useilla alueilla asuu monia eri ryhmiä. Kuka saa hallita näitä alueita?
 Zewdua huolestuttaa maassa vahvistuva etnonationalismi. Hän kutsuu itseään mielellään vain pääkaupunkilaiseksi eli addisabebalaiseksi, mutta kaikki eivät tyydy tähän.
 Jopa kadulla käveleminen tuntuu hänestä nyt turvattomalta. Tunne on tuttu Suomesta. Siellä hänen peräänsä huudettiin joka viikko rasistisia solvauksia, ja useamman kerran häntä ei päästetty ihonvärinsä takia ravintoloihin.
 Kuten Zewdun nuoruudessa, Etiopia on edelleen maa, josta moni lähtee pois.
 – Nuoret lähtevät hyvän elämän perässä. Se ei ole pelkästään rahasta kiinni, vaan hyvään elämään kuuluu mielenrauha. Monilla nuorilla Afrikassa ei ole toivoa tulevaisuudesta, he näkevät pelkkää pimeää, kun ajattelevat tulevaisuutta, Zewdu sanoo.
 Nuorena Zewdu halusi lääkäriksi, mutta kommunistisen diktatuurin takia se ei onnistunut. Etiopiassa käytetään aina etunimeä eikä sukunimeä, jos halutaan ilmaista nimi lyhyesti. Fredrik Lerneryd / Yle
 Jos vaihtoehtoja olisi, nuoret eivät lähtisi pakoon. Nyt he tekevät sen, vaikka tietävät, että ovat suuressa vaarassa kuolla matkalla, Zewdu sanoo.
 – Poliitikkojen pitää kehittää Afrikka, josta nuoret eivät halua lähteä pois. Nyt he ajattelevat liikaa omaa suosiotaan eivätkä sitä, miten he voisivat järjestelmällisesti parantaa ihmisten elämää.
 Etenkin opetusjärjestelmä kaipaisi hänen mielestään muutosta.
 Pakolaisuudessa voi toisaalta nähdä  Zedwun mukaan myös hyvää.
 – Minä olen siitä esimerkki. Olen pystynyt opiskelemaan, saamaan korkean tutkinnon ja opettamaan Suomessa oppimani myös suomalaisille yliopistossa. Pakolaisesta on tullut tieteessä merkittävä henkilö – miksi muut eivät siihen pystyisi, jos heille annettaisiin mahdollisuus, Zewdu kysyy.
 Meskelin aukio Addis Abebassa, aivan Punaisen terrorin museon kupeessa. Fredrik Lerneryd/Yle
 Hän pääsi lokakuussa tapaamaan presidentti  Sauli Niinistön , kun tämä vieraili Etiopiassa ensimmäisellä virallisella vierailullaan Afrikassa.
 – Kerroin, että olen Suomen kansalainen. Hän oli yllättynyt, että suomea puhuva henkilö tuli keskustelemaan hänen kanssaan perinnöllisistä sairauksista Etiopiassa, Zewdu sanoo huvittuneena.
 Hän kertoi myös presidentille, miten opiskelu Suomessa on ollut hänelle käänteentekevä.
 – Kerroin, miten olen käyttänyt sitä ihmisten terveyden parantamiseksi.
 Välillä Zewdu katuu  muuttoaan takaisin Etiopiaan. Laboratorio ei tee voittoa. Köyhimpien ei tarvitse maksaa hintavista palveluista lainkaan.
 Toiminta pyörii lähinnä Zewdun hollantilaisen kollegan tuella, eikä Zewdu juuri nosta itselleen palkkaa. Hän opettaa myös vapaaehtoisesti yliopistollisissa sairaaloissa, jotta maan terveydenhuolto ja terveystilanne paranisivat.
 Etiopiassa on paljon ihmisiä, joilla on geenisairauksia. Esimerkiksi Downin syndroomaa sairastavia lapsia piilotetaan usein koteihin. Heidän elämänsä on usein aika surkeaa, ja myös vanhemmilla on vaikeaa, Zewdu sanoo.
 – Vaikka sairauksia ei voi parantaa, ihmisiä voi auttaa. Aiemmin näillä ihmisillä ei ollut mitään paikkaa, johon mennä saamaan neuvoa ja lääkkeitä. Nyt voin antaa apua heille, ja siksi jaksan, hän sanoo.
 Lue myös:
 Maailmalla ylistetään rauhannobelisti Abiy Ahmedia, mutta kotimaassa Etiopiassa kytee kapina –  "Jos mikään ei muutu, tästä tulee vielä verilöyly" (30.10.)
 Niinistö tapasi tuoreen rauhannobelistin ensimmäisellä virallisella vierailullaan Afrikkaan – "Euroopan unionin rooli ei ole täällä, mitä sen soisi olevan" (15.10.)
 Tuore rauhannobelisti Abiy Ahmed Ali on paljon vartija: jos Etiopia hajoaa, Afrikan sarvi suistuu kaaokseen – tapaa Niinistön ensi viikolla (11.10.)

1990-luvulla Zewdu Terefework vietti yli kaksi vuotta vastaanottokeskuksessa Imatralla – nyt hän pyörittää Etiopian ainoaa geenitutkimuslaboratoriota


Summary: Antti Rinteen hallitus ehti olla vallassa vain puoli vuotta. Sanna Marinista tulee maailman nuorin vallassa oleva pääministeri.

Ministerit, ministeriöt ja valtioneuvosto

Hallitus vaihtuu tänään tiistaina.  Antti Rinteen  (sd.) hallitus ehti olla vallassa vain puoli vuotta.  Rinne kaatui Postista käytyyn kiistelyyn .
 Eduskunta äänestää alkuiltapäivästä uudeksi pääministeriksi  Sanna Marinin  (sd.). Hän voitti niukasti vastaehdokkaansa  Antti Lindtmanin  SDP:n  puoluevaltuuston äänestyksessä sunnuntaina .
 Yle näyttää suorana hallituksen vaihtoon liittyvät tapahtumat alkaen klo 13.55. Kello 16 lähetys näytetään myös TV1:ssä, ja silloin tapahtumia selostavan politiikan erikoistoimittajan  Ari Hakahuhdan  vieraana on politiikan tutkija  Mikko Majander  ajatuspaja Magmasta. Voit seurata lähetystä jutun pääkuvaa klikkaamalla. Kokoamme tähän juttuun päivän keskeiset tapahtumat ja reaktiot.
 Myöhemmin iltapäivällä Antti Rinteen hallitus vapautetaan tehtävistään presidentin esittelyssä ja presidentti  Sauli Niinistö  nimittää Sanna Marinin hallituksen.
 Suuri osa Rinteen hallituksen ministereistä jatkaa myös Marinin hallituksessa.  Tästä jutusta voit lukea Marinin hallituksen ministereiden esittelyn.
 Uusi hallitus pitää nimittämisensä jälkeen järjestäytymiskokouksen. Siinä päätetään mm. ministereiden työnjaosta ja sijaisuuksista sekä hallitusohjelmatiedonannosta. Hallituksen ohjelmasta äänestetään eduskunnassa ensi tiistaina.
 Vanha ja uusi hallitus käyvät myös tervehdyskäynnillä Presidentinlinassa. Molempien tapahtumien ohjelmassa on presidentin sekä eronneen tai uuden pääministerin puheet.
 Päivän päätteeksi noin klo 17.15 uusi hallitus järjestää ensimmäisen tiedotustilaisuutensa.
 Lue lisää:
 Sanna Marin pääministeriksi, Paatero palaa ministeriksi, Rinne ei jää hallitukseen – Yle seurasi politiikan superpäivää hetki hetkeltä
 Tässä ovat Marinin hallituksen ministerit – joukko äänikuningattaria, pikapaluun tekijä, maailman nuorin pääministeri
 Suomi saa pääministerin, joka vienee SDP:tä kauemmas vasemmalle – kolme tärkeää asiaa, joissa Sanna Marin eroaa Antti Rinteestä

Hallitus vaihtuu taas – Rinteen hallitukselle ero, Marin aloittaa nuorimpana pääministerinä, katso suorana alkaen klo 13.55


Summary: Kone ehti olla ilmassa noin tunnin, kun yhteys siihen katosi.

Chilestä Etelämantereelle matkalla ollut rahtikone on kadonnut, kertoivat Chilen ilmavoimat maanantaina.
 C-130 Hercules -koneen kyydissä tiedetään olleen 38 ihmistä. Heistä 17 on miehistön jäseniä ja loput matkustajia. Koneen oli tarkoitus viedä varusteita Chilen tukikohtaan Etelämantereella.
 Kone lähti paikallista aikaa noin viiden aikaan iltapäivällä Etelä-Chilen Punta Arenasista kohti Etelämannerta. Yhteys koneeseen katosi noin tuntia myöhemmin.
 Koneen katoamisen vuoksi on julistettu hätätila. Konetta etsitään partioiden voimin.

Chilestä Etelämantereelle matkalla ollut rahtikone on kadonnut – kyydissä 38 henkilöä


Summary: Vain nyt-liike kannattaa presidentti Niinistön ehdotusta.

Puolueet eivät kannata presidentti Sauli Niinistön ehdotusta presidenttikauden lyhentämisestä, selviää  Uutissuomalaisen  (maksumuurin takana) kyselystä eduskuntaryhmien puheenjohtajille.
 Vain nyt-liike kannattaa Niinistön ajatusta. SDP, kokoomus, keskusta ja RKP vastustavat ideaa muun muassa siksi, että nykyinen kuusivuotinen presidenttikausi tuo jatkuvuutta ulkopolitiikan hoitoon.
 – Aikamme suuria ongelmia on lyhytjänteisyys, ja presidentin toimikauden lyhentäminen voisi olla taas pieni askel väärään suuntaan tässä suhteessa, sanoi Niinistön ex-puolueen kokoomuksen ryhmänjohtaja  Kai Mykkänen .
 Perussuomalaiset ja kristillisdemokraatit selvittäisivät asiaa. Vihreillä ei ole kantaa, vasemmistoliitto ei vastannut kyselyyn.
 – Ehdotus on mielestäni vähintään keskustelemisen arvoinen. Aion vielä selvittää kansalaisten mielipidettä asiaan, perussuomalaisten  Ville Tavio  sanoo.
 Niinistö on useampaan kertaan tuonut esille kantansa, jonka mukaan presidenttikautta olisi varaa lyhentää. Vaihtoehtona voisi hänen mielestään olla kaksi kertaa viisi vuotta tai kolme kertaa neljä vuotta.
 Kokoomuksen Mykkänen ehdotti kyselyn yhteydessä keskustelua eduskuntakauden pidentämisestä nykyisestä neljästä vuodesta viiteen vuoteen.

Uutissuomalainen: Puolueet eivät innostu Niinistön ehdotuksesta lyhentää presidenttikautta


Summary: Asiantuntija ihmettelee, miten turistiryhmiä ylipäätään päästetään saarelle, jonka tulivuori on yksi Uuden-Seelannin aktiivisimmista.

Uudessa-Seelannissa kahdeksan ihmistä on yhä kateissa  maanantaina sattuneen  tulivuorenpurkauksen jäljiltä. Viranomaiset arvioivat, etteivät uhrit ole selvinneet tragediasta hengissä. Viiden ihmisen on varmistettu kuolleen. Viidestä kuolonuhrista ainakin kolmen arvioidaan olevan Australian kansalaisia. Purkaushetkellä saarella oli uusiseelantilaisten turistien ja oppaiden lisäksi turisteja Yhdysvalloista, Australiasta, Britanniasta, Kiinasta ja Malesiasta.
 Tulivuori purkautui eilen asumattomalla White Island -nimisellä saarella. Purkauksesta selviytyi 34 ihmistä, heistä 31 on yhä sairaalahoidossa. Osalla loukkaantuneista on vakavia vammoja.
 Pelastushenkilöstö ei ole enää päässyt saarelle, sillä se on peittynyt tuhkaan. Lisäksi asiantuntijat ovat varoittaneet, että tulivuori saattaa hyvinkin purkautua uudelleen vuorokauden kuluessa.
 Uusiseelantilainen  Geoff Hopkins , 50, oli juuri poistumassa saarelta ryhmänsä kanssa, kun tulivuori alkoi syöstä ilmaan savua ja maa-ainesta. Hän kertoo nähneensä, kuinka ihmiset pakenivat purkausta mereen. Hopkins auttoi useita loukkaantuneita veneeseen.
 – He olivat palaneet todella pahoin. Ihmiset olivat pukeutuneet shortseihin ja t-paitoihin, joten laajat alueet heidän ihoistaan altistuivat palovammoille, kuvaili Hopkins.
 ”Katastrofi oli vain ajan kysymys”
 Tulivuori sijaitsee 48 kilometrin päässä Pohjoissaaren itärannikolta. Tulivuori on yksi Uuden-Seelannin aktiivisimmista, ja turistit vierailevat siellä usein.
 Nyt sattunut tragedia onkin herättänyt kysymyksen siitä, miksi turisteja ylipäätään päästetään asumattomalle saarelle, jonka tulivuoren tiedetään olevan aktiivinen.
 Emeritusprofessori  Ray Cas  australialaisesta Monashin yliopistosta totesi, että saarella tapahtunut katastrofi oli vain ajan kysymys.
 – Olen vieraillut siellä kaksi kertaa ja ollut aina sitä mieltä, että päivittäisten turistiryhmien vierailu saarella on liian vaarallista, sanoi Cas uutistoimisto Reutersin mukaan.
 Saarella vierailee vuosittain noin 10 000 kävijää. Viimeksi kyseisen tulivuoren purkaus aiheutti kuolonuhreja vuonna 1914. Tuolloin purkaus surmasi saarella 12 ihmistä, jotka olivat louhimassa rikkiä. Viimeksi tulivuori purkautui vuonna 2016.
 Lue myös:
 Viisi kuoli ja kahdeksan on kateissa Uuden-Seelannin tulivuorenpurkauksen jäljiltä – Poliisi ei usko enää löytävänsä eloonjääneitä

Uuden-Seelannin tulivuorenpurkaus: Selviytyjä kertoo mereen paenneista ihmisistä, jotka kärsivät vakavista palovammoista


Summary: Kokouksesta ei odoteta sopua.

Kansainväliset organisaatiot ja sopimukset

Eurooppaministerit keskustelevat tänään Suomen budjettiesityksestä Brysselissä. Kokousta johtaa Suomen  Tytti Tuppurainen  (sd.).
 Suomi antoi joulukuun alussa muille EU-maille esityksensä tulevien vuosien rahankäytöstä. Esitys jäi kooltaan komission esityksestä, minkä takia se on kerännyt arvostelua varsinkin eteläisemmästä Euroopasta. Myös komission puheenjohtaja  Ursula von der Leyen  on sanonut olevansa huolestunut esitetyistä leikkauksista komission esitykseen verrattuna.
 Käytävä keskustelu on julkinen, ja se näytetään suorana neuvoston verkkosivuilla. Monivuotinen budjetti on myös EU-johtajien pöydällä torstaina. Kokouksesta ei odoteta sopua.
 Suomi esitti viime viikolla, että vuosien 2021-2027 budjetti olisi 1,07 prosenttia jäsenmaiden yhteenlasketusta bruttokansantulosta. Se olisi 1087 miljardia euroa, mikä on vähemmän kuin komission ehdottama 1135 miljardia. Lokakuussa julkaistussa luonnoksessaan Suomi ehdotti budjetin suuruudeksi 1,03-1,08 prosenttia eli se tuli lopulta komissiota vastaan.
 Lisäksi tänään eurooppaministerien kokouksessa Unkari on toisen kerran kuultavana oikeusvaltio-ongelmistaan.

EU-ministerit pohtivat Suomen budjettiesitystä Brysselissä


Summary: Työväenpuolueen Jeremy Corbyn  kommentoi Twitterissä Boris Johnsonin käyttäytymistä viestillä: ”Häntä ei vain kiinnosta.”

Britannian pääministeri  Boris Johnson  on joutunut kovan arvostelun kohteeksi, koska hän kieltäytyi katsomasta sairaan pojan kuvaa.
 Aiheesta kirjoittavat muun muassa  BBC  ja  Guardian .
 ITV:n toimittaja kysyi konservatiivijohtajalta haastattelun aikana lukuisia kertoja, onko tämä nähnyt  Daily Mirror -lehden  julkaiseman kuvan sairaalan odotushuoneen lattialla päällystakin alla maanneesta 4-vuotiaasta. Poika, jonka epäillään sairastavan keuhkokuumetta, ei mahtunut vuodeosastolle, koska Leedsin sairaalaan ensiapuyksikön vuodeosasto oli täynnä. Britannian julkisen terveydenhuollon NHS:n tilanne on yksi keskeisistä kysymyksistä parlamenttivaaleissa, jotka pidetään torstaina.
 Johnson vastasi aluksi kieltävästi, kun ITV:n toimittaja  Joe Pike  kysyi, oliko pääministeri nähnyt kuvaa. Kun Pike yritti näyttää kännykästään kuvaa pojasta, kieltäytyi Johnson katsomasta sitä. Pike julkaisi Twitterissä videon haastatelutilanteesta:
 Lopulta Johnson nappasi puhelimen toimittajalta ja pisti sen taskuunsa.
 – Kieltäydytte katsomasta kuvaa, otitte puhelimeni ja laitoitte sen taskuunne, pääministeri, haastoi toimittaja.
 Tässä vaiheessa Johnson otti puhelimen taskustaan ja katsoi kuvaa.
 – Se on hirvittävä, hirvittävä kuva ja pahoittelen tietenkin perheeltä ja kaikilta niiltä, joilla on ollut kauheita kokemuksia NHS:ssä, sanoi Johnson.
 Pääministeri palautti viimein puhelimen toimittajalle ja pyysi anteeksi, että oli ottanut sen haltuunsa.
 Johnsonin vastaehdokas, työväenpuolueen  Jeremy Corbyn  kommentoi Twitterissä tapausta viestillä: ”Häntä ei vain kiinnosta.”
 Konservatiivipuoluetta edustava terveysministeri  Matt Hancock  vieraili myöhemmin Leedsin sairaalassa keskustelemassa sairaalan johdon kanssa. Hän kuvaili 4-vuotiaan tapausta hirvittäväksi ja esitti pahoittelut. Hän ei suostunut vastaamaan toimittajien kysymyksiin pääministerin toiminnasta ITV:n aiemmassa haastattelussa. Terveysministeri kuitenkin vakuutti, että sekä Leedsin sairaalan että koko Britannian julkisen sairaanhoitojärjestelmän tilaa tullaan korjaamaan.
 Johnsonin johtamilla konservatiiveilla on lähes kymmenen prosenttiyksikön johto työväenpuolueeseen, käy ilmi viikonloppuna julkaistuista mielipidetiedusteluista. Ennakkokaavailujen mukaan konservatiiveille riittäisi enemmistöön jo kuusi prosenttiyksikköä.
 Lue myös:
 BBC: General election 2019: Boris Johnson criticised over reaction to sick boy image
 Guardian: PM refuses to look at picture of boy forced to sleep on hospital floor

Boris Johnson kohun keskellä: Kieltäytyi katsomasta kuvaa sairaasta lapsesta ja nappasi toimittajan kännykän


Summary: Rahaministerit miettivät muun muassa hiilen hinnoittelua, jolla voitaisiin vaikuttaa talouden ilmastoystävällisyyteen.

– Syoksykierteessä ei voi puhua kestävyydestä
 Maailmankuulu tutkija  Jeffrey Sachs  latasi muutoin maltillisen valtionvarainministerien Madridin ilmastokokouksen tapaamiselle madonluvut heti alustuksen aluksi.
 Yhdysvaltalaisen Kolumbian yliopiston tutkija jatkoi.
 – Tämä on huonoa käytöstä. Pitäkää päästönne kotimaassa ja maassa, Sachs moitti maita, jotka vievät fossiilisia polttoaineita maailmalle.
 Hän mainitsi erityisesti Australian ja Kanadan, joista edellinen vie kivihiiltä ja jälkimmäinen kaasua ja öljyä.
 Sachsin vetoamukselle myös taputettiin lähes täyteen ahdetussa isossa kokoussalissa. Salissa kerrottiin rahaministereiden aikeista tehostaa ilmastonmuutoksen vastaista työtä.
 Kokous oli historiallinen, koska koskaan ilmastoneuvotteluiden 25 vuoden aikana paikalla ei ole ollut rahoista vastaavia ministereitä.
 Rahaministerit ovat tarttumassa ilmastotyön ohjaksiin
 Madridin kokouksen julkilausuman mukaan ministerit kehittävät jatkossa ilmastokestäviä sääntöjä ja työkaluja rahoituslaitoksille ja valtioille. Aloitteen takana on tällä hetkellä 50 maata eri puolilta maailmaa.
 Suomi ja Chile ovat koonneet ministerityöryhmän, johon on sen vuoden historian aikana liittynyt koko ajan uusia maita. Ryhmä kokoontuu säännällisesti ja se miettii seuraavan vuoden aikana muun muassa hiilen hinnoittelua keinona toteuttaa tiukempia päästöleikkauksia ja ilmastorahoitusta.
 Professori Sachs korostaa, että Pariisin ilmastosopimuksen tavoite vuoteen 2050 mennessä vaatii talouden täydellistä läpikäymistä. Siihen tarvitaan uusia ajatuksia muun muassa ilmastokestävästä rahoituksesta ja sijoituksista.
 –Valtiovarainministerien rooli on aivan oleellinen, että ilmastotavoitteissa pysytään. Nämä vaativat verotusta, päästökauppaa, kestävää talouspoltiikkaa ja lisää yksityistä rahoitusta, tiivistää valtiosihteeri  Kimmo Tiilikainen  (kesk.) valtiovarainministeriöstä tarpeita ja muutosta.
 Tiilikainen korvasi kokouksessa Suomen hallituksen kokoonpanosmuutosten takia ministeri  Mika Lintilän  (kesk.)
 Pankit ja rahoittajat laajasti mukaan
 Kokouksessa tuotiin esille sitä, että esimerkiksi hyvä maatalous- tai liikennepolitiikka on myös hyvää ilmastopolitiikkaa. Tavoitteista ollaan vielä kaukana.
 Politiikkaa tehdään rahaministerien hallinnoimien budjettien kautta.
 YK:n ilmastoneuvotteluista vastaava pääsihteeri  Patricia Espinosa  korosti kokouksen aluksi, että maailman noin 500 rahoituslaitosta on saatava mahdollismman laajasti mukaan rahoittamaan päästöjä vähentäviä investointeja ja auttamaan sopeutumaan ilmastonmuutokseen.
 Kansainvälinen ilmastorahoitus on ylipäätänsä kasvussa.
 Madridin kokouksessa neuvotellaan myös rahoituksen lisäämisestä ilmastonmuutoksen hillintään ja sopeutumiseen. Rahaa voisi kerätä muun muassa uusien kasvilajien kehittämiseen tai tulvasuojeluun kansainvälisiltä hiilimarkkinoilta.
 Rahoitusneuvottelut takkuavat kokouksen toisen viikon alussa.
 Ilmastoriskin arvioiminen on vaikeaa
 Rahamaailman kääntäminen ilmastokestävään suuntaan on vaikeata ja melko hidasta. Euroopan investointipankki (EIP) on käymässä läpi omia sijoituksia ja lainoituskohteita.
 – Kaikkein vaikein tehtävä tällä hetkellä on arvioida sijoitusten ilmastoriskiä, kertoo varapääjohtaja  Emma Navarro  investointipankista.
 Maailman suurimpiin lainoittajiin kuuluva EIP uudisti loppuvuodesta uusien kohteiden rahoitussäännöt ilmastokestävämmäksi vuodesta 2021 alkaen.
 EIP:n arvioin mukaan ilmastomuutoksen aiheuttamat taloudelliset vahingot yli kaksinkertaistuivat viime vuonna.
 Edessä ehkä loistava vaihtoehto
 Yli kymmenen vuotta sitten kuuluisan Sternin ilmastoraportin julkaissut lordi Nicholas Stern näkee rahaministerien läsnäolon ja aktiivisuuden mahdollisesti käänteentekevänä.
 – Meillä on olemassa vaihtoehto, joka onnistuessaan on erittäin houkutteleva. Se on paljon energiatehokkaampi, puhtaampi ja kestävämpi luonnon kannalta. Vaihtoehto on paljon parempi tapa nostaa elintasoa.
 Talousjärjestelmät ovat Sternin mukaan perustavanlaatuisen muutoksen edessä lähivuosikymmeninä. Rahaa investointeihin on olemassa.
 – Rahaministerien haaste on luoda oikeaa politiikkaa, jotta oikeanlainen rahoitus oikeaan aikaan , oikeaan paikkaan, oikean suuruisena toteutuu, Stern summasi kokousta.

Rahaministerit ensimmäistä kertaa ilmastoneuvotteluissa – Onnistunut muutos voi maailmankuulun tutkijan mukaan olla erittäin houkutteleva


Summary: Pirkanmaan kunnat eivät suostuneet Pirkanmaan sairaanhoitopiirin budjettiin esitettyihin maksukorotuksiin.

Pirkanmaan sairaanhoitopiirin (PSHP) valtuusto ei hyväksynyt sellaisenaan sille annettua talousarvioesitystä. Esitys olisi nostanut kuntien rahoitusta yhteensä yli 20 miljoonalla eurolla. Nyt sairaanhoitopiirin ensi vuoden budjetti jäi yli 20 miljoonaa alijäämäiseksi. Sairaanhoitopiirin valtuusto päätti asiasta kokouksessaan maanantaina iltapäivällä äänestyksen jälkeen.
 Valtuuston päätöksen mukaan kunnille budjetoitu erikoissairaanhoidon palvelujen myynti voi olla korkeintaan sairaanhoitopiirin tarjouksen mukainen. Kuntayhtymän alijäämä katetaan ensisijaisesti muilla toimenpiteillä kuin hinnankorotuksilla. Valtuusto päätti, että taloussuunnittelukauden tasapainottamisohjelma esitetään valtuustolle toukokuussa 2020.
 Ennen kokousta Pirkanmaan sairaanhoitopiirin johtaja  Tarmo Martikainen  arvioi, että kiista rahoituksesta saattaa vaikeuttaa potilaiden pääsyä erikoissairaanhoitoon. Alijäämäisen budjetin hyväksyminen saattaisi merkitä ensi vuonna 500 henkilön vähennystarvetta.
 Tänään Martikainen tarkensi Ylen haastattelussa, että henkilökunnan vähentämistä pyritään välttämään viimeiseen asti.
 – Minä olen itse käyttänyt vähennystarvetta kuvaamaan lähinnä muutoksen suuruutta. Olen myöskin sanonut, että henkilökunnan vähentäminen on viimeinen keino, Martikainen sanoo.
 Poikkeuksellinen tilanne
 Kunnilla oli jo ennen kokousta yhteinen näkemys siitä, että hinnankorotuksia erikoissairaanhoitoon ei hyväksytä. Sairaanhoitopiirin mukaan kyse olisi ollut hintatason palauttamisesta kustannuksia vastaaviksi. PSHP:n talousjohtaja  Pasi Virtasen  mukaan kuntien pitäisi ottaa huomioon, miten tilanteeseen on päädytty.
 – Kun sote-ratkaisu oli tulossa kunnille palautettiin aikaisempien vuosien ylijäämänä 30 miljoonaa euroa. Kikyn hyödyt siirrettiin täysimääräisesti kunnille. Lisäksi vuonna 2018 kuntatalouden kriisin takia hintoja alennettiin, Virtanen sanoo.
 Virtasen mukaan säästöt etsitään nyt yhdessä kuntien kanssa. Hän tviittasi kokouksen jälkeen, että heti talvella alkaa kuntien kanssa yhteinen työ, jolla etsitään yksimielisyys säästöjen tekemisestä.
 Sairaanhoitopiirin valtuusto päätti ottaa käyttöön siirtoviivemaksun. Sen arvioidaan tuottavan sairaanhoitopiirille viisi miljoonaa euroa.
 Lue myös:
 Pirkanmaan sairaanhoitopiiri: Kuntien linjaus vaikeuttaisi potilaiden hoitoon pääsyä

Pirkanmaan kunnat eivät taipuneet budjetin korotukseen – sairaanhoitopiirin on etsittävä yli 20 miljoonan säästöt


Summary: Berlin Zoon uusia suosikkeja ovat pienet isopandapojat.

Kasvitieteelliset puutarhat, eläintarhat ja luonnonpuistot

Elokuussa syntyneet pandakarhunpennut esiteltiin medialle Berlin Zoossa maanantaina.
 Isopandakaksoset syntyivät eläintarhassa elokuun lopussa, mutta kiinalaisen perinteen mukaisesti ne saivat nimen sadan päivän ikäisinä. Myös eläinten sukupuoli kerrottiin maanantaina.
 Kumpikin kaksonen painaa noin kuusi kiloa. Ne suhtautuivat levollisesti ympärillään riehuvaan mediakaaokseen. Saksalaisten tiedotusvälineiden ohella paikalla oli myös kansainvälistä lehdistöä. Toinen karhunpentu oli lehdistötilaisuudessa hieman unelias, toinen käänsi toistuvasti selkäänsä yleisölle.
 Todeksi tulleita unelmia
 Eläintarhan johtaja  Andreas Knieriem  kertoi pandojen ensimmäisten kuukausien sujuneen hyvin.
 Pandojen nimet ovat Meng Xiang, "Kauan odotettu unelma" ja Meng Yuan eli "Todeksi tullut unelma".
 Yleisö pääsee tervehtimään pandoja alkuvuodesta.
 – Tilaisuus koittaa sitten, kun pandat ovat oppineet liikkumaan ja tutustuneet paremmin ympäristöönsä, sanoi eläintarhan johtaja Knieriem.
 Kaksoset äärimmäisen harvinaisia
 Isopandat kuuluvat maailman uhanalaisiin eläinlajeihin.
 Myös niiden lisääntyminen tarhaoloissa on harvinaista, kaksosten syntyminen vieläkin harvinaisempaa.
 Pandapoikien vanhemmat Meng Meng ja jättikokoinen urospanda Jiao Qing tulivat Berliiniin vuonna 2017 suuren julkisuuden saattelemana.
 Kiina vuokraa harvinaisia eläimiä niin sanotun pandadiplomatian merkeissä. Esimerkiksi Berlin Zoo maksaa eläimistä tehdystä 15 vuoden sopimuksesta noin 13,5 miljoonaa euroa. Sopimusvaroja ohjataan pandojen suojeluun ja lisääntymistutkimukseen.
 Myös elokuussa syntyneet kaksoset pysyvät Kiinan omaisuutena. Ne on tarkoitus palauttaa Kiinaan neljän vuoden kuluessa niiden vieroituksesta.
 Myös Ähtärin vetonaulat,  Lumi ja Pyry  ovat eläinpuiston kiinalaisia sopimusvuokralaisia.
 Kiinassa elää luonnonvaraisena noin 1860 yksilöä. Alimmillaan karhujen määrä oli 1970-luvulla, jolloin niitä oli enää 1000.
 Tarhoissa pandoja on eri puolilla maailmaa noin 400.
 Lue myös:
 Ähtärin Eläinpuisto nousi pandojen avulla miljoonatulokseen
 Onko tässä ensi vuoden budjetin kummallisin kirjaus? Suomi varautuu maksamaan kaksi miljoonaa Kiinalle, jos Ähtärin pandat kuolevat

Pandakaksoset esittäytyivät maailmantähtien elkein medialle   Berliinissä


Summary: Suunnittelua on johtanut ulkoministeriö. Myös HUS:in lääkäreitä on suunniteltu lähetettävän auttamaan leiriläisiä.

Helsingin ja Uudenmaan sairaanhoitopiiri

Ylen tietojen mukaan Suomella on olemassa aiemmin tiedettyä tarkempi suunnitelma siitä, miten Syyriasta al-Holin leiristä siirrettäisiin Suomen kansalaiset takaisin Suomeen.
 Siirtoa on selvitelty ulkoministeriön johdolla. Suunnittelussa on ollut mukana muitakin ministeriöitä, ainakin sisäministeriö sekä sosiaali- ja terveysministeriö.
 Ylelle puhuvat lähteet eivät halua nimeään julkisuuteen. Asiakirjat, joissa suunnitelmaa on käsitelty, on lähteiden mukaan turvaluokiteltu niin että niitä ei voida julkistaa.
 Ylen tiedot useista lähteistä kertovat, että virkamiehet ovat valmistelleet ulkoministeriön johdolla sekä lasten että aikuisten tuomista Suomeen. Tilanne on vaihdellut niin, että välillä on suunniteltu koko ryhmän, välillä vain osan siirtämistä. Suunnitelmaa kuvataan melko täsmälliseksi.
 Suunnitelma on edelleen voimassa. Tällä varaudutaan siihen, että Suomen kansalaisia ei kuolisi leirillä olojen huonontuessa. Jos olot huonontuisivat äkkiä esimerkiksi talvisäiden takia, Suomella olisi valmis suunnitelma siirtoa varten, virkamieslähde kertoo Ylelle.
 Lähtökohta on ollut lasten siirtäminen, mutta käytännössä leiriltä ei luovuteta lapsia ilman aikuisia, Suomelle on selvinnyt keskusteluissa. Siksi Suomi on päätynyt valmistelemaan kaikkien leiriläisten siirtämistä.
 Suomesta on suunniteltu myös avustavan henkilökunnan ottamista mukaan auttamaan siirrossa. Ylen tietojen mukaan on suunniteltu, että esimerkiksi HUS:ista siirrettäisiin lääkäreitä auttamaan leiriläisiä. HUS ei kuitenkaan ole suostunut heitä lähettämään, muun muassa siksi ettei lähetettävien henkilöiden turvallisuutta olisi pystytty takaamaan.
 Myös muiden EU-maiden kanssa on käyty keskustelua leiriläisten siirtämisestä.
 Ilta-Sanomat  kertoi viikko sitten, että ulkoministeri  Pekka Haavisto  (vihr.) syrjäytti virkamiehen, jolla oli eri näkemys leirillä olevien auttamisesta.  Haavisto  on pyytänyt tilannetta anteeksi ja sanonut, että virkamies voi jatkaa tehtävässään.
 Hallitus ei ole tehnyt leiriläisten siirtämisestä poliittista päätöstä. Asiaa on sivuttu vain hallituksen iltakoulussa.
 Juttua muokattu 9.12. 2019 kello 16.15. Lause: 'Haavisto on pyytänyt tilannetta anteeksi ja sanonut, että virkamies voi palata tehtäviinsä' on muokattu muotoon: 'Haavisto on pyytänyt tilannetta anteeksi ja sanonut, että virkamies voi jatkaa tehtävässään.'
 Lue myös:
 Suomen viranomaiset ovat keskustelleet kurdien kanssa Isis-leirin suomalaisista: "Sisäministeriössä oli paljon kysyttävää"
 Suomalainen Minna al-Holin leirillä: "Menen mieluummin sharia-valtioon kuin Suomeen" – Muut naiset toivovat paluuta kotimaahan

Suomella on "melko täsmällinen" suunnitelma, miten al-Holin leiriläiset siirrettäisiin Suomeen


Summary: Takavarikoidun tavaran joukossa on muun muassa kokonainen aurinkokennojärjestelmä.

Poliisi tutkii Keuruulla laajaa omaisuusrikosten kokonaisuutta.
 Rikosvyyhti lähti purkautumaan viime viikolla kotietsinnästä Jyväskylän Kuohulla. Autokorjaamona toimivasta kiinteistöstä takavarikoitiin neljä peräkärryllistä tavaraa, lähinnä erilaisia koneita ja laitteita.
 Joukossa on muun muassa sähkötyökaluja, lämpöpuhaltimia ja kokonainen kesämökin aurinkokennojärjestelmä. Poliisin mukaan suuri osa tavarasta on tunnistettavaa.
 Poliisi lähti alun perin tutkimaan kahta törkeää varkautta, mutta pian selvisi, että kyse monikymmenkertaisesta määrästä tapauksia.
 – Me olemme peranneet pelkästään Keuruun tutkinta-alueen tapauksia, niitä tulee luultavasti viitisenkymmentä kaiken kaikkiaan. Eivätkä nämä herrat ole pelkästään tällä alueella liikkuneet, sanoo tutkinnanjohtajana toimiva rikoskomisario  Kari Aaltio .
 Poliisi otti tiistaina tapauksen tiimoilta kiinni kaksi henkilöä, ja esitti molempia vangittavaksi. Käräjäoikeus päätti aloittaa vangitsemisoikeudenkäynnin lauantaiaamuna kymmeneltä.
 – Pääepäilty tuli saliin kello 10:03. Puolustusasianajaja ilmoitti heti, että vapudenmenetysaika on yli neljä vuorokautta, ja hänen päämiehensä on vapautettava välittömästi. Tuomari luki lakikirjaa, ja tuli siihen päätökseen, että näin on, Aaltio kertoo.
 Toinen epäilty selvitti omalta osaltaan kaksi törkeää varkautta jo ennen oikeudenkäyntiä.
 – Hän liittyy aika moneen muuhunkin juttuun vielä. Katsoin kuitenkin, että hänen vaatimisensa vangittavaksi olisi kohtuutonta, koska henkilö, joka kiistää, pääsee ilman käsittelyä prosessuaalisilla syillä, sanoo Aaltio.
 Molemmat epäillyt ovat siis vapaana, ja tutkinta on aivan alkuvaiheessa.
 – Tässä on iso homma pelkästään selvittää, mistä tavara on peräisin, Aaltio sanoo.

Neljä peräkärryllistä koneita ja laitteita takavarikkoon Jyväskylässä – poliisi tutkii mittavaa omaisuusrikosten kokonaisuutta


Summary: Haavisto sanoi käyneensä tänään pitkän keskustelun kahden ulkoministeriön henkilöstöjärjestön kanssa.

Vihreät ja vasemmistoliitto valitsivat ehdokkaansa ministereiksi maanantaina iltapäivällä. Molempien puolueiden ministeriryhmät pysyvät ennallaan. Puolueet myös päättivät kokouksissaan, että ne osallistuvat  Sanna Marinin  (sd.) hallitukseen.
 Vihreät päättivät, että puolueen ministerit ovat jatkossakin sisäministeri, puheenjohtaja  Maria Ohisalo , ulkoministeri  Pekka Haavisto  ja ympäristö- ja ilmastoministeri  Krista Mikkonen .
 Ohisalo sanoi jo kokoukseen mennessään, että vihreiden ministeriryhmä säilyy ennallaan. Hän myös totesi, että Haavistolla on hänen luottamuksensa.
 Haavisto on viime päivinä ollut myrskyn silmässä liittyen hänen toimintaansa Syyrian al-Holin leirillä olevien lasten palauttamiseksi Suomeen.
 Haavistoa on syytetty omavaltaisesta toiminnasta leirillä olevien lasten auttamiseksi Suomeen ilman poliittista päätöstä.
 Haavisto on kiistänyt syytökset ja vedonnut oikeuskanslerin  Tuomas Pöystin  ratkaisuun, jonka mukaan leirillä olevia pitäisi auttaa.
 Kari: Vihreät ylpeitä Haavistosta
 Vihreiden eduskuntaryhmän puheenjohtaja  Emma Kari  myönsi kokouksen jälkeen medialle, että kokouksessa keskusteltiin Haavistosta.
 Kari sanoi, että kokouksessa tultiin lopputulokseen, että Haavistolla on vihreiden tuki. Karin mukaan vihreät ovat ylpeitä siitä, että heillä on ulkoministeri, joka on tehnyt kaikkensa, jotta voidaan selvittää, miten al-Holin leirillä olevia lapsia voidaan auttaa.
 Haavisto kertoi myöhemmin ministereiden tiedotustilaisuudessa, että on istunut tänään pitkän kokouksen kahden ulkoministeriön henkilöstöjärjestön kanssa. Hänen mukaansa keskustelu oli hyvähenkinen, jossa sovittiin menetelmistä, joilla työilmapiiriin liittyviä asioita voidaan korjata.
 Ohisalo ei halunnut kommentoida ulkoministerin tontille kuuluvia asioita, mutta totesi, että henkilöstöasiat täytyy olla kunnossa. Hän myös peräänkuulutti avointa keskustelua.
 Haavisto: Ylin virkamiesjohto ei ole havainnut laittomuuksia
 Yle kertoi tänään , että Suomella on ollut valmisteilla hyvin yksityiskohtainen suunnitelma al-Holin leirillä olevien suomalaisten saamiseksi takaisin Suomen.
 Haavisto kertoi käyneensä ylimmän virkamiesjohdon kanssa keskustelua siitä, onko asiassa tapahtunut jotakin lain tai määräysten vastaista.
 – Yli virkamiesjohto on vakuuttanut, että jos he olisivat havainneet mitään lakien vastaista, he olisivat ilman muuta pysäyttäneet kaikki sellaiset toimet, Haavisto kertoi.
 Haavisto ei vielä halunnut ottaa kantaa siihen, missä vaiheessa valtioneuvoston tulisi tehdä päätös al-Holin leirillä olevien suomalaisten auttamiseksi. Hän kertoi, että edellinen hallitus käsitteli al-Hol-kysymystä lokakuun lopussa iltakoulussa oikeuskanslerin läsnä ollessa. Siellä nykyinen toimintalinjaus hyväksyttiin.
 – Nyt on sitten Sanna Marinin hallituksen asia, haluaako se muuttaa toimintalinjaa tai millä tasolla se haluaa sen käsitellä, Haavisto sanoi.
 Vasemmistoliiton ministereinä jatkavat puheenjohtaja, opetusministeri  Li Andersson  ja sosiaali- ja terveysministeri  Aino-Kaisa Pekonen . Vaalikauden puolivälissä Pekosen korvaa ministerinä  Hanna Sarkkinen  aiemman suunnitelman mukaisesti.
 Lue lisää:
 Ulkoministeriön henkilöstön edustaja Verkkouutisille: Luottamus Haavistoon horjunut pahasti, puoluejohtaja Ohisalolla ministeriin täysi luottamus
 Haavistolta uusi selvitys al-Holin lasten asiassa: painottaa tarkistaneensa toimien laillisuuden moneen kertaan

Vihreät ja vasemmistoliitto osallistuvat hallitukseen ja jatkavat samoilla ministerikokoonpanoilla – Kari: Olemme ylpeitä Haavistosta


Summary: Vladimir Putin ja Volodymyr Zelenskyi tapasivat Pariisissa ensimmäistä kertaa kasvotusten.

Ranska ja Saksa isännöivät kokousta Pariisissa Ranskan ja Saksan johtajat tapaavat ensin kahden kesken Venäjän ja Ukrainan johtajia Yhteiset pyöreän pöydän neuvottelut käytiin jo päätöslehdistötilaisuus on myöhässä ja sitä odotellaan yhä voit katsoa suoraa videokuvaa ja lehdistötilaisuutta tässä artikkelissa olevasta videoikkunasta
 Normandia-kokouksen tarkoituksena on keskustella Itä-Ukrainan konfliktista. Venäjän presidentti  Vladimir Putin  ja Ukrainan presidentti  Volodymyr Zelenskyi  neuvottelevat kokouksen yhteydessä myös kahden kesken.
 Tunnelma oli jäykkä, kun Putin ja Zelenskyi istuivat neuvottelupöytään yhdessä Ranskan presidentin  Emmanuel Macronin  ja Saksan liittokanslerin  Angela Merkelin  kanssa televisiokameroiden kuvatessa tapaamista.
 Putinin kehonkieli oli vaivaantunutta. Hän katseli huoneen kattoa ja hymyili väkinäisesti.
 Lue tästä vankaudesta vapautetun elokuvaohjaaja Oleg Sentsovin terveiset Ylen haastattelussa
 Normandia-ryhmään kuuluvat Ukrainan ja Venäjän lisäksi Ranska ja Saksa.
 Huippukokous on herättänyt Ukrainassa ristiriitaisia tunteita. Sunnuntaina noin 5 000 ihmistä osoitti mieltään ja vaati Zelenskyiä pysymään lujana tapaamisessa.
 Lue myös:
 Ukrainan presidentti joutuu tulikokeeseen, kun Itä-Ukrainan sodasta neuvotellaan Pariisissa

Ukrainan ja Venäjän johtajat ovat tavanneet Pariisissa – Neuvottelut venyvät, tiedotustilaisuutta odotellaan


Summary: Ähtärin eläinpuiston Shila-lumileopardinaaras menehtyi keväällä. 2,5-vuotias Juma muutti Suomeen Saksasta.

Ähtärin eläinpuiston uusin asukas on 2,5-vuotias lumileopardinaaras Juma.
 Juma saapui Ähtäriin Saksasta Krefeldin eläintarhasta. Ähtärin eläinpuiston lumileopardinaaras Shila  menehtyi toukokuussa  synnytykseen. Myös sen kaksi pentua menehtyi synnytyksessä.
 Naapuriin ja ympäristöön tutustumista
 Eläinpuiston mukaan Juman matka Suomeen meni hyvin ja eläin on tutkinut aktiivisesti ympäristöään.
 Juman naapurissa asustaa lumileopardiuros Jamal, johon Juma saa nyt totutella rauhassa. Myös Jamal saa totutella uuteen naapuriinsa.
 – Ne eivät ole vielä yhdessä, vaan kumpikin on omalla puolellaan. Ne voivat kuitenkin jo nähdä ja haistaa toisensa aidan läpi, ja aloittaa tutustumisen, sanoo eläinpuiston intendentti  Heini Niinimäki .
 Tavoitteena on, että Juma ja Jamal saisivat tulevaisuudessa pentuja.
 Osa suojeluohjelmaa
 Juman siirto Ähtäriin on osa lumileopardien suojeluohjelmaa (EEP). Suojeluohjelman mukaan eurooppalaisissa eläintarhoissa pidetään tarkkaa kantakirjaa lumileopardeista, jotta eläinten perimä säilyisi mahdollisimman monipuolisena ja eläimet terveinä.
 EEP-ohjelmien yksi tarkoitus on mahdollistaa luontoon palautuksia silloin, jos ne ovat tarkoituksenmukaisia ja tehtävissä. Ohjelmalla pyritään myös kasvattamaan ihmisten tietämystä lumileopardista sekä vähentämään ihmisten ja lumileopardin välisiä konflikteja.
 Ähtärin eläinpuisto menetti toisen lumileopardeistaan – "Shila oli hyvin pidetty ja luonteikas yksilö, joka tunsi oman arvonsa"

Lumileopardinaaras Juma totuttelee uuteen ympäristöön ja naapuriin Ähtärissä – siirto on osa suojeluohjelmaa


Ehdokkaat arvostettujen  Golden Globe -palkintojen  saajiksi on julkistettu.  Noah Baumbachin  elokuva  Marriage Story  kahmi eniten ehdokkuuksia, yhteensä kuusi.
 Martin Scorcesen   The Irishman  ja  Quentin Tarantinon   Once Upon a Time in Hollywood  saivat molemmat viisi ehdokkuutta.
 TV-sarjat  Chernobyl  ja  The Crown  saivat molemmat neljä ehdokkuutta.
 Suoratoistopalvelu Netflixin sarjat ja elokuvat saivat yhteensä jopa 17 ehdokkuutta.
 Golden Globet jakaa vuosittain Hollywoodin ulkomaantoimittajien järjestö Hollywood Foreign Press Association. Palkintoja pidetään suunnannäyttäjinä siitä, ketkä ovat ennakkosuosikkeja myöhemmin jaettavien Oscar-palkintojen saajiksi.
 Golden Globet jaetaan ensi vuoden tammikuussa 77. kertaa. Oscarit jaetaan kuukautta myöhemmin helmikuussa.
 Ehdokkaat elokuvasarjassa
 Paras draamaelokuva
 1917
 Irishman
 Joker
 Marriage Story
 The Two Popes
 Paras musikaali- tai komediaelokuva
 Dolemite is my Name
 Jojo Rabbit
 Knives Out
 Once Upon a Time in Hollywood
 Rocketman
 Paras miespääosa draamaelokuvassa
 Christian Bale,  Ford v. Ferrari
 Antonio Banderas,  Pain and Glory
 Adam Driver,  Marriage Story
 Joaquin Phoenix,  Joker
 Jonathan Pryce,  The Two Popes
 Paras miespääosa musikaali- tai komediaelokuvassa
 Daniel Craig,  Knives Out
 Roman Griffin Davis,  Jojo Rabbit
 Leonardo DiCaprio,  Once Upon a Time in Hollywood
 Taron Egerton,  Rocketman
 Eddie Murphy,  Dolemite Is My Name
 Paras naispääosa draamaelokuvassa
 Cynthio Erivo,  Harriet
 Scarlett Johansson,  Marriage Story
 Soarise Ronana,  Little Women
 Charlize Theron,  Bombshell
 Renee Zellweger,  Judy
 Paras naispääosa musikaali- tai komediaelokuvassa
 Awkwafina,  The Farewell
 Ana de Armas,  Knives Out
 Beanie Feldstein,  Booksmart
 Emma Thompson,  Late Night
 Cate Blanchett,  Where’d You Go Bernadette
 Paras miessivuosa
 Tom Hanks,  A Beautiful Day in the Neighborhood
 Al Pacino,  The Irishman
 Joe Pesci,  The Irishman
 Brad Pitt,  Once Upon A Time In Hollywood
 Anthony Hopkins,  The Two Popes
 Paras naissivuosa
 Annette Benning,  The Report
 Margot Robbie,  Bombshell
 Jennifer Lopez,  Hustlers
 Kathy Bates,  Richard Jewell
 Laura Dern,  Marriage Stor
 Paras ohjaus
 Bong Joon Ho,  Parasite
 Sam Mendes,  1917
 Quentin Tarantino,  Once Upon A Time In Hollywood
 Martin Scorsese,  The Irishman
 Todd Phillips,  Joker
 Paras käsikirjoitus
 Marriage Story
 Parasite
 The Two Popes
 Once Upon A Time In Hollywood
 The Irishman
 Paras musiikki
 Motherless Brooklyn
 Little Women
 Joker
 1917
 Marriage Story
 Paras kappale
 “Beautiful Ghosts”,  CATS
 “I’m Gonna Love Me Again”,  Rocketman
 “Into the Unknown”,  Frozen 2
 “Spirit”,  The Lion King
 “Stand Up,  Harriet
 Paras vieraskielinen elokuva
 The Farewell  (Yhdysvallat)
 Les Misérables  (Ranska)
 Pain and Glory  (Espanja)
 Parasite  (Etelä-Korea)
 Portrait of a Lady on Fire  (Ranska)
 Paras animaatioelokuva
 Frozen 2
 The Lion King
 Missing Link
 Toy Story 4
 How to Train Your Dragon: The Hidden World
 Ehdokkaat TV-sarjat:
 Paras draamasarja
 Big Little Lies
 The Crown
 Killing Even
 The Morning Show
 Succession
 Paras musikaali- tai komediasarja
 Barry
 Fleabag
 The Kominsky Method
 The Marvelous Mrs. Maisel
 The Politician
 Paras miespääosa draamasarjassa
 Brian Cox,  Succession
 Kit Harington,  Game of Thrones
 Rami Malek,  Mr. Robot
 Tobias Menzies,  The Crown
 Billy Porter,  Pose
 Paras naispääosa draamasarjassa
 Jennifer Aniston,  The Morning Show
 Jodi Comer,  Killing Eve
 Nicole Kidman,  Big Little Lies
 Reese Witherspoon,  The Morning Show
 Olivia Colman,  The Crown
 Paras miespääosa musikaali- tai komediasarjassa
 Ben Platt,  The Politician
 Paul Rudd,  Living With Yourself
 Rami Yousef,  Rami
 Bill Hader,  Barry
 Michael Douglas,  The Kominsky Method
 Paras naispääosa musikaali- tai komediasarjassa
 Christina Applegate,  Dead to Me
 Phoebe Waller-Bridge,  Fleabag
 Natasha Lyonne,  Russian Doll
 Kirsten Dunst,  On Becoming a God in Central Florida
 Rachel Brosnahan,  Marvelous Mrs. Maisel
 Paras minisarja tai televisioelokuva
 Catch-22
 Chernobyl
 Fosse/Verdon
 The Loudest Voice
 Unbelievable
 Paras miespääosa minisarjassa tai televisioelokuvassa
 Chris Abbott,  Catch 22
 Sacha Baron Cohen,  The Spy
 Russell Crowe,  The Loudest Voice
 Jared Harris,  Chernobyl
 Sam Rockwell,  Fosse/Verdon
 Paras naispääosa minisarjassa tai televisioelokuvassa
 Michelle Williams,  Fosse/Verdon
 Helen Mirren,  Catherine the Great
 Merritt Wever,  Unbelievable
 Kaitlyn Dever,  Unbelievable
 Joey King,  The Act
 Paras miessivuosa sarjassa, minisarjassa tai televisioelokuvassa
 Alan Arkin,  Kominsky Method
 Kieran Culkin,  Succession
 Andrew Scott,  Fleabag
 Stellan Skarsgård,  Chernobyl
 Henry Winkler,  Barry
 Paras naissivuosa sarjassa, minisarjassa tai televisioelokuvassa
 Meryl Streep,  Big Little Lies
 Helena Bonham Carter,  The Crown
 Emily Watson,  Chernobyl
 Patricia Arquette,  The Act
 Toni Collette,  Unbelievable

Golden Globe -ehdokkuudet julkaistiin: Netflixille yhteensä 17 ehdokkuutta, Marriage Story sai kuusi ehdokkuutta


Summary: Vankienvaihto syyskuussa oli ensimmäinen askel Ukrainan ja Venäjän liennytyksessä. Tänään Ukrainan ja Venäjän johtajat tapaavat kasvotusten Pariisissa.

BERLIINI  Syyskuun lopussa Berliiniin saapuu mies, jonka olemus on edelleen väsynyt. Ukrainalainen elokuvaohjaaja  Oleg Sentsov  on vapautunut vain pari viikkoa aiemmin viiden vuoden vankeudesta Venäjän pohjoisilta vankileireiltä.
 Silti hän halusi nopeasti vapautumisensa jälkeen Berliiniin, koska hänellä on asiaa Saksan liittokanslerille  Angela Merkelille .
 Saksa ja Ranska ovat mukana välittämässä rauhaa Itä-Ukrainaan niin sanotussa Normandian formaatin huippukokouksessa. Tänään  nelikko kohtaa kolmen vuoden neuvottelutauon  jälkeen, kun Venäjän presidentti  Vladimir Putin   tapaa Pariisissa  Ukrainan uudehkon presidentin  Volodymyr Zelenskyin  ensimmäistä kertaa.
 Yle haastatteli Sentsovia Berliinissä, kun johtajien tapaamista vasta valmisteltiin.
 Haluaako Putin liennytystä?
 Hiukset ovat vankeuden jäljiltä yhä lyhyet ja päällä on harmaa t-paita, kun Sentsov istuu alas Ukrainan Berliinin-suurlähetystön kokoushuoneeseen antamaan haastattelua.
 Hänellä on selvä viesti Saksan johdolle.
 – Eurooppalaisten pitää ymmärtää, ettei Putiniin voi luottaa. Tämä on hänelle peli, jossa hän nyt esittää hyvää tyyppiä.
 Vaikka Venäjää painavat lännen asettamat pakotteet Itä-Ukrainan sodan ja Krimin valtauksen vuoksi, Sentsov ei usko Putinin haluavan todellista liennytystä.
 Hän esittää nyt vain tätä roolia, koska Ukrainassa on uusi johto ja myös Ranskan presidentti  Emmanuel Macron  on ottanut aiempaa sovittelevamman linjan Venäjän suuntaan.
 – Itä-Ukrainan tai Krimin kysymystä ei voida ratkaista niin pitkään kuin Putin on vallassa. Se ei ole mahdollista, Sentsov sanoo.
 Sentsov kuitenkin kannattaa Ukrainan Zelenskyin ja Putinin välisiä neuvotteluita. Itä-Ukrainan sodassa on kuollut 13 000 ihmistä. Tulitauko saattaisi olla mahdollinen, ja kaikki keinot tappamisen vähentämiseksi ovat tervetulleita.
 – On tärkeää huolehtia siitä, ettei ketään enää tapeta Itä-Ukrainan alueella, ei siviilejä eikä sotilaita, Sentsov sanoo.
 Sentsoviakin kidutettiin
 Sentsov on etninen venäläinen ja antaa haastattelun venäjäksi. Hän on kotoisin Krimin niemimaalta, jonka Venäjä miehitti lähes kuusi vuotta sitten. Pari kuukautta Venäjän erikoisjoukkojen eli niin kutsuttujen vihreiden miesten saapumisen jälkeen Sentsov pidätettiin. Hän oli kampanjoinut Krimillä aktiviisesti Ukrainan puolesta, Venäjään liittämistä vastaan.
 Sentsov tuomittiin Venäjällä 20 vuoden vankeuteen. Ennen tuomiota häntä kidutettiin. Haastattelussa Sentsov on hiukan haluton puhumaan kidutuksesta, jota tapahtui hänen mukaansa vain pidätysyönä.
 Syy epämukavuudelle on hänen mukaansa se, että moni ukrainalainen vanki on kokenut vielä pahempaa kuin hän. He ovat toinen syy, miksi Sentsov saapui puhumaan saksalaispoliitikoille. Hän yrittää ajaa heidän asiaansa oman vapautumisensa jälkeen.
 – Monilla asiat ovat vielä huonommin kuin minulla.
 Ennen vapautumistaan Oleg Sentsov nousi tunnetuimmaksi ukrainalaisvangiksi Venäjällä. Hän istui useissa eri vankiloissa ja vankileireillä eri puolilla pohjoista Venäjää. Olosuhteet olivat haastavat paikoissa, joissa talvi nielaisi valtaosan vuodesta.
 – Te suomalaiset tiedätte hyvin, miten kylmä pohjoisessa on.
 Hänen vapauttamisensa puolesta puhuivat useat tunnetut elokuvaohjaajat ja ihmisoikeusjärjestöt.  Helsingin Sanomien tietojen mukaan  myös tasavallan presidentti  Sauli Niinistö  oli ottanut Sentsovin tapauksen esiin tapaamisessa Putinin kanssa silloin, kun Sentsov oli syömälakossa.
 Vuonna 2018 Euroopan parlamentti palkitsi Sentsovin Saharov-ihmisoikeuspalkinnolla.
 Krimin vapautumiseen ei uskoa
 Syyskuussa Sentsov pääsi vapaaksi osana Venäjän ja Ukrainan vankienvaihtoa. Vankienvaihtoa on pidetty ensimmäisenä askeleena kohti Ukrainan ja Venäjän välien liennytystä – ainakin Itä-Ukrainan osalta.
 Lue lisää vankienvaihdosta: "Nyt alkaa helvetti" – Ukrainalaistoimittaja vietti kolme vuotta Venäjän vankiloissa, kunnes maan presidentti soitti Putinille
 Kotiin Krimille Sentsov ei kuitenkaan pääse. Venäjä on miehittänyt niemimaata kohta kuusi vuotta.
 Sentsov sanoo Krimin kokeneen Baltian maiden kohtalon. Neuvostoliitto miehitti Baltian maita vuosikymmeniä toisesta maailmansodasta kylmän sodan päättymiseen saakka.
 Krimin valtaus oli Putinille suuri voitto kotiyleisön edessä ja miehitys nosti hänen kannatustaan. Sentsovin mukaan Putinin ei aio niemimaasta sen vuoksi luopua.
 – En tietenkään toivo, että Krimin valtaus jatkuu 50 vuotta. Mutta vapautuminen on mahdollista vasta, kun Venäjällä vaihtuu valta.

Viisi vuotta Venäjän vankina ollut krimiläinen elokuvaohjaaja Oleg Sentsov Ylen haastattelussa: Älkää luottako Putiniin rauhanneuvotteluissa


Summary: Suomen kolmas naispääministeri tulee Tampereelta ja uutinen on otettu ilolla vastaan.

Tampereen kaduilla, toreilla ja kahviloissa  Sanna Marinin  (sd.) nousu pääministeriksi on ollut maanantain suurin puheenaihe. Nyt näyttää siltä, että Suomi on viimein saamassa tamperelaisen pääministerin.
 Vielä ennen alkukevään eduskuntavaaleja Pirkanmaalla mietittiin, voisiko Tampere saada Sipilän hallituksen jälkeen vihdoin yhden ministerin. Alle vuotta myöhemmin liikenne- ja viestintäministeri onkin nyt nousemassa hallituksen johtoon.
 Jos ja kun Marin valitaan, hänestä tulee maailman nuorin istuva pääministeri ja ensimmäinen pääministeri Tampereelta. Hän edustaa puolueessaan vasenta laitaa, ei kuulu kirkkoon ja on kasvanut sateenkaariperheessä.
 Jenna Puustinen on iloinen hallituksen naisvoimasta.  Mari Vesanummi / Yle
 Vakuutti jo valtuustossa
 Tamperelainen  Jenna Puustinen  iloitsee Marinin voitosta.
 – Marin on ollut esiintyessään todella vakuuttava ja on hienoa saada naisvoimaa ylimmälle pallille, Puustinen sanoo.
 Hän uskoo, että tamperelainen pääministeri tuo kaupungille lisää mainetta. Marinin esiintyminen kaupunginvaltuustossa ja sittemmin ministerinä ovat tehneet Puustiseen vaikutuksen.
 Tuleva pääministeri Marin on noussut valtakunnan politiikan tähdeksi nopeasti. Koko Suomen tuntemaksi hän vakiintui viimeistään, kun Marin paikkasi puheenjohtaja  Antti Rinnettä  eduskuntavaalien alla.
 Tamperelaiset kuitenkin tuntevat Marinin jämäkkänä poliitikkona jo vuosien ajalta.
 Kuka tamperelainen voisi unohtaa esimerkiksi ratikkavaltuuston, jossa Tampereelle päätettiin rakentaa ratikka? Maratonkokous kesti kuusi tuntia, ja lukuisat valtuutetut ottivat uusia puheenvuoroja kerta toisensa perään.
 Marin suitsi tilannetta ja sai pidettyä kokousta kurissa.
 Lue lisää: Ratikkavaltuusto tarjosi sketsiviihdettä - uhkakuvina melu, hiljaisuus ja Trumpin aiheuttama lama
 Valtuuston puheenjohtajana toiminutta Marinia kehuttiin niin mediassa kuin kansan kesken suorasanaiseksi ja vakaaksi johtajaksi.
 – Jo kaupunginvaltuustossa hän on ollut napakka ja hoitanut asiat hyvin. Toivottavasti Marin pitää sedät kurissa muiden naisten kanssa, Puustinen naurahtaa.
 Myös Tampereen kauppahallin kahvipöydissä Marin on päivän ykköspuheenaihe. Yksi kehaisee Marinia tamperelaisittain "hyväksi likaksi".
 Pekka Siivosen mukaan Sanna Marin nousee pääministeriksi kovassa paikassa. Jussi Mansikka / Yle
 Vaikka tamperelaiset Marinin voiton ottavatkin ilolla vastaan, hallituskriisi on tuoreena mielessä.
 – Marin joutuu todella kovaan paikkaan. Käynnissä ovat kuitenkin isot kriisit ja hallitussotkut. Saa nähdä, miten hartiat kestävät,  Pekka Siivonen  toteaa.
 Anne Dünder  nyökyttelee vieressä.
 – Se, miten tätä maata viedään eteenpäin, on pääkysymys. Esimerkiksi työllisiä tarvitaan todella paljon lisää, että valtiolle saadaan rahaa, Dünder toteaa.
 Maailmanlaajuisiin uutisiin
 Sen jälkeen kun Marin voitti  Antti Lindtmanin  sunnuntai-iltana äänin 32–29, riemu repesi niin Tampereella kuin kansainvälisestikin. Marinin historiallinen nimitys on noussut maanantain aikana  maailmanlaajuiseksi uutiseksi .
 Myös Suomessa keskustelua on käyty niin tulevan pääministerin iästä kuin sukupuolestakin. Toisin kuin kansainvälisessä huomiossa, kaikki kommentoijat eivät ole iloinneet nuoresta naispääministeristä.
 Myös Marinin poliittisesta kokemuksesta on kirjoiteltu monisävyisesti. Marin näyttää olevan Twitterissä selkeästi suosiossa, sillä vähättelijöille on pistetty jauhoja suuhun viikonlopusta alkaen.
 Näin esimerkiksi tamperelainen historiantutkija  Jussi Jalonen  kritisoi mediaa Twitterissä:
 Kirjailija  Jari Tervo  kiinnitti huomionsa maanantaina Iltalehden kanteen.
 Marinia ovat onnitelleet ja kiitelleet poliitikot yli puoluerajojen. Esimerkiksi kokoomuksen  Juhana Vartiainen  yltyi kehaisemaan tulevaa pääministeriä. Twitter-keskusteluissa Marinin päättäväisyyttä ja suoruutta on kuvailtu hämäläiseksi ominaisuudeksi.
 Lue lisää:   Sanna Marin on otsikoissa ympäri maailman – tulevaa pääministeriä pidetään politiikan "ennätysnaisena"
 Suomi saa pääministerin, joka vienee SDP:tä kauemmas vasemmalle – kolme tärkeää asiaa, joissa Sanna Marin eroaa Antti Rinteestä

"Toivottavasti Sanna Marin pitää sedät kurissa" – Tampereella juhlitaan jo ensimmäistä omaa pääministeriä


Summary: Sirpa Paateron paluu ministeriksi on yksi suomalaisen politiikan kummallisuuksia, joita on vaikea selittää, kirjoittaa politiikan toimittaja Pekka Kinnunen.

Kotkalaisen perusdemarin  Sirpa Paateron  uran huippuhetket ja  pahimmat pettymykset  ovat osuneet yksiin  Antti Rinteen  (sd.) puoluejohtajapolun kanssa.
 Kuntaministerillä on kantapään kokemusta kuntareformeista.
 Paatero kasvoi Karhulassa, joka pakkoliitettiin Kotkaan vuonna 1976. Hän työskenteli ennen eduskuntauraansa ehkäisevän päihdetyön ohjaajana Kotkassa. Kotkan kaupunginvaltuustossa Paatero on vaikuttanut koko 2000-luvun.
 Kuntapoliitikko Paatero nousi eduskuntaan 41-vuotiaana helmikuussa 2006 varasijalta, kun  Sinikka Mönkäre  (sd.) siirtyi Raha-automaattiyhdistyksen toimitusjohtajaksi.
 Luottoministeriksi Mönkäreen jäljissä
 Imatralta eduskuntaan valittu Mönkäre kohosi  Paavo Lipposen  (sd.) sinipunahallitusten (1995–2003) luottoministeriksi.
 Mönkäre oli sosiaali- ja terveysministerinä vielä  Matti Vanhasen  (kesk.) punamultahallituksessa vuosina 2003–05, mutta Lipposen luovuttua SDP:n puheenjohtajan tehtävästä keväällä 2005 myös Mönkäreen poliittinen ura oli ohi.
 Ministeripäiviä Mönkäreelle kertyi yhteensä 3 817, ja hän on edelleen Suomen pitkäaikaisin naisministeri. Ministeripäivissä Mönkäreen edellä on tusina miehiä.
 Kymenlaaksolle oma ministeri on ollut aina tärkeä vaikutuskanava. Lehtikuva
 Kymenlaakson ja Etelä-Karjalan demarit ovat aina taistelleet vallasta Kymen ja nykyisin Kaakkois-Suomen vaalipiirissä.
 SDP:n johdolle on ollut tärkeää varmistaa suosionsa teollisuus-Suomen vahvoilla demarikentillä.
 Rinteen tukiporukassa ensimmäisten joukossa
 Sirpa Paatero oli keväällä 2014 nostamassa Antti Rinnettä SDP:n puheenjohtajaksi. He ovat samaa ikäpolvea, sillä Rinne on syntynyt vuonna 1962 ja Paatero on kaksi vuotta nuorempi.
 Paatero oli vakiinnuttanut asemansa kansanedustajana. Hänet valittiin eduskuntaan sekä vuoden 2007 että vuoden 2011 vaaleissa vaalipiirin toiseksi suosituimpana demarina.
 Sosiaalidemokraatit palasivat hallitukseen vuoden 2011 vaalien jälkeen, mutta SDP:n johtoon vuonna 2008 kivunnut  Jutta Urpilainen  sivuutti ministerivalinnoissaan Kymen piirin.
 Eduskunnassa Paaterolle oli kertynyt rivijäsenyyksiä eri valiokunnissa. Pisimpään hän oli istunut talousvaliokunnassa vuosina 2006–14. Eduskuntaryhmän varapuheenjohtajana Paatero toimi vuosina 2011–14.
 Rinne poimi Paateron ministeriksi syksyllä 2014
 Puoluejohtajana Rinne palkitsi Paateron ministerin salkulla ensimmäisen kerran syksyllä 2014, kun vihreiden ero  Alexander Stubbin  (kok.) hallituksesta avasi tilaa ministerikierrätykselle.
 Paatero sai kehitysministerin salkkuunsa myös valtion omistajaohjauksen.
 Jyrki Kataisen  (kok.) hallituksessa salkkua olivat aiemmin hoitaneet vihreiden  Heidi Hautala  ja  Pekka Haavisto . Hautala oli kompastunut muun muassa jäänmurtajia hoitavan Arctia Shippingin ja Greenpeacen kiistoihin lokakuussa 2013.
 Valtion omistajaohjauksessa riitti murheita Paateron ensimmäisellä, lyhyellä ministerikaudella.  Talvivaaran kaivosyhtiö  meni konkurssiin marraskuussa 2014, ja  huhtikuussa 2015  Paatero erotti valtion osakesalkkua hoitaneen Solidiumin hallituksen puheenjohtajan  Pekka Ala-Pietilän  luottamuspulan vuoksi.
 Kevään 2015 eduskuntavaaleissa Paatero saalisti toistaiseksi suurimman äänisaaliinsa, lähes 10 000 ääntä, mutta SDP:n Antti Rinteen johdolla kärsimä murskatappio katkaisi Paateron ja demareiden hallitustien neljäksi vuodeksi.
 Oppositiokaudella Paatero valittiin helmikuussa 2017 Lahden puoluekokouksessa SDP:n puoluevaltuuston puheenjohtajaksi. Samassa puoluekokouksessa Antti Rinne kukisti ylivoimaisesti haastajansa  Timo Harakan  ja  Tytti Tuppuraisen.
 Eduskunnassa Paatero toimi puolustusvaliokunnassa ja kunta-asioita hoitavassa hallintovaliokunnassa. Kuntaliiton hallituksen johtoon Paatero tuli toukokuussa 2015, kun eduskuntaryhmän johtoon valittu  Antti Lindtman  teki hänelle tilaa.
 SDP:n vaalivoitto nosti Paateron ministeriksi
 Puoluevaltuuston puheenjohtajana ja Rinteen luotettuna Paatero oli vahvasti mukana SDP:n oppositiopolitiikan eturivissä. Puoluehallitukseen hänet valittiin ensimmäisen kerran vuonna 2008.
 Viime eduskuntavaaleissa SDP venyi Rinteen johdolla vaalivoittoon ja niukkaan ykkössijaan ennen perussuomalaisia ja kokoomusta.
 SDP:n ministerivalinnoissa Paatero kuului varmoihin ministerinimiin. Kuntaministerin salkku sopi Paaterolle hyvin, mutta ongelmat tulivat omistajaohjausasioiden ja erityisesti Postin työriitojen mukana.
 Omistajaohjausministerinä Sirpa Paatero menetti otteen Postin sotkuissa. Lehtikuva
 Posti-sotku johti lopulta siihen, että perjantaina 29. marraskuuta pääministeri Rinne joutui soittamaan Paaterolle ja kysymään, olisiko tämä valmis eroamaan ministerin tehtävästä. Pelissä oli pääministerin oma tulevaisuus.
 Paatero teki vielä yhden palveluksen Rinteelle ja luopui ministerin salkusta. Paatero jäi samalla sairauslomalle: ero ja syksyn paineet ottivat koville.
 Sunnuntaina 8. joulukuuta Paatero palasi salamavalojen eteen johtamaan SDP:n puoluevaltuuston kokousta. Rinteen peli oli pelattu, mutta jäljellä oli tulevaisuuden vallanjako:  Sanna Marin  vai Antti Lindtman?
 Paateron yllätys: kolmas loikka ministeriksi
 Sanna Marinin niukan voiton jälkeen SDP:n johto esitteli puolueen ministerivalinnat.  Tuula Haataisen  nousu työministeriksi avasi Rinteelle tien eduskunnan varapuhemieheksi. Timo Harakka siirtyi Marinin tilalle liikenne- ja viestintäministeriksi.
 Pöydällä oli vielä ongelmien juuri eli kunta- ja omistajaohjaussalkku. Rinteen hallituksessa ministerien työnjako oli järjestetty niin, että omistajaohjausasioissa Paateron ensimmäinen sijainen oli eurooppaministeri  Tytti Tuppurainen .
 Tuppurainen on juossut puolen vuoden ajan Suomen EU-puheenjohtajakauden asialla ja nyt EU-kiireet ovat helpottamassa.
 Marinin noustua pääministeriksi demarijohdon palaset loksahtivat paikoilleen, ja omistajaohjausasiat siirrettiin Tuppuraiselle.
 Kuntaministeriksi demareilla olisi ollut useita ehdokkaita, mutta Kuntaliiton hallituksen entisenä puheenjohtajana ja Kymenlaakson edustajana Paatero oli jonon kärjessä. Puoluevaltuuston puheenjohtajana Paatero oli myös sopivasti paikalla.
 Paateron kunnianpalautusta ja paluuta ministeriksi ei ainakaan haitannut se, että hän oli ollut tiukassa paikassa uskollinen puoluejohdolle.
 Virallisesti Paatero ei edes eronnut Rinteen hallituksesta, sillä eron vahvistanutta tasavallan presidentin esittelyä ei koskaan ehditty pitää.
 Lue myös:
 Näin ministeri Paateron kujanjuoksu Postin kanssa päättyi eroon – Lue tästä käänteet
 Sirpa Paatero yllättyi itsekin ministerinsalkustaan: "Tosi hienoa, että saan jatkaa kuntaministerinä"
 Analyysi: Omistajaohjausministeri sai lähteä, mutta se ei vielä rauhoita kuplivaa eduskuntaa
 Kymenlaakso menettää Sirpa Paaterossa ainoan ministerinsä – "Ministeri on aina kova juttu edunvalvonta-asioissa"
 Työ alkaa, juhla loppuu – tuleva kuntaministeri Sirpa Paatero haluaa laittaa valtion omistuksia lihoiksi ja lupaa kunnille rahaa

Analyysi: Toverit palkitsivat Sirpa Paateron uskollisuuden


Oululainen ministeri  Tytti Tuppurainen  näyttää saavan laajennetun salkun uudessa hallituksessa.
 SDP esittää pian muodostettavaan hallitukseen eurooppa- ja omistajaohjausministerin tehtävää, joka annettaisiin Tuppuraiselle. Rinteen hallituksessa Tuppurainen on ollut eurooppaministeri. Uuden hallituksen pääministeriksi on nousemassa SDP:n  Sanna Marin .
 Tuppuraisen mukaan eurooppaministerin tehtävät ovat tulleet tutuksi puolen vuoden aikana ja Suomen EU-puheenjohtajuuskauden päättyessä tulee tilaa omaksua uusia asioita.
 – Tunnistan omistajaohjauspuolen tulevissa tehtävissäni erittäin haasteelliseksi. Tilanne vaatii huolellista harkintaa ja valmistelua.
 Tuleva omistajaohjausministeri aikoo ensitilassa tavata osaston virkamiehiä ja pyytää heiltä tilannekatsausta.
 – Mahdollisesti sitten vierailen joissain keskeisissä laitoksissa ja muodostan omaa kantaani, tietysti myös ensisijaisesti pääministeri Marinin ja muiden hallituskumppaneiden kanssa.
 Hallituksen oma omistajapoliittinen periaatepäätös on Tuppuraisen mukaan viime silausta vaille valmis. Hän tuo periaatepäätöksen hallituksen talouspoliittiseen ministerivaliokuntaan, jonka jäseneksi hän nimityksen myötä siirtyy.
 – Tiedonkulkuun pitää kiinnittää entistä enemmän huomiota. Teen parhaani, että pääministeri Marin on selvillä siitä mitä omistajaohjauksessa tapahtuu.
 Omistajaohjauksen salkku sopii Tuppuraisen mukaan hyvin yhteen eurooppaministerin salkun kanssa.
 – Yritysten toimikenttä on kansainvälinen ja Suomelle Euroopan unioni on päämarkkina-alue. Tästä löytyy sellaisia synergioita, jotka auttavat tästä vakavasta haasteesta selviämään.

Tuleva omistajaohjausministeri Tytti Tuppurainen aikoo vierailla valtionyhtiöissä ja parantaa tiedonkulkua


Summary: 92-vuotias Paul Volcker kuului merkittäviin yhdysvaltalaisiin talousvaikuttajiin.

Paul Volcker  oli keskeisesti mukana Yhdysvaltain talouspolitiikan käänteissä kuudella vuosikymmenellä. Volcker kuoli sunnuntaina New Yorkissa 92-vuotiaana. Kuolemasta ilmoitti hänen tyttärensä.
 Paul Volcker toimi keskuspankin johtajana kahden presidentin, Jimmy Carterin ja Ronald Reaganin kausina. Hän oli myös presidentti Barack Obaman hallinnon talouspoliittinen neuvonantaja.
 Volcker aloitti tehtävät valtiovarainministeriössä presidentti John F. Kennedyn kaudella.
 Tarkkavaistoinen talousmies tunnettiin inflaation vastustajana. Hän nousi keskuspankin johtoon vuonna -79 Jimmy Carterin kaudella. T he New York Times-lehti  kertoi, että Volcker varoitti toistuvasti julkisen velan kasvusta uhkana valtion taloudelle.

Yhdysvaltain keskuspankin entinen johtaja on kuollut –Paul Volcker tuli talouspolitiikkaan jo Kennedyn kaudella


Summary: Taskinen oli paitsi laulaja ja säveltäjä myös toimittaja ja kirjailija. Hän keräsi kansien väliin Suomen naispuoliset rockmuusikot ja tyttöbändit 1950-luvulta 2000-luvulle. Taskinen kuoli  kotonaan 7. joulukuuta.

Alle kaksikymppinen  Anne Taskinen  törmäsi 1976 Saarijärven juhannusjuhlilla yhtyeeseen nimeltä Sleepy Sleepers. Bändi oli perustettu muutamaa vuotta aiemmin Lahdessa ja se oli ehtynyt jo kohauttaa suomalaista yhtenäiskulttuurikansaa moneen kertaan.
 Bändin kokoonpano vaihteli jatkuvasti. Keulakuvien  Sakari "Sakke" Järvenpään  ja  Markku "Mato" Valtosen  matkaan tarttui hyviä tyyppejä suomirockin räväkimmästä päästä. Olemuksellaan ja äänellään säväyttävä Taskinen eli  Heinäsirkka  sopi joukkoon ilmiömäisen hyvin.
 Mikko Malinen / AOP
 Taskinen oli saanut Heinäsirkka-nimen koulukavereilta, jotka halusivat kiusata häntä viulunsoitosta. Nimi Heinäsirkka eli Heinis kulki taiteilija-toimittaja-monitoiminaisen matkassa  kuolemaan saakka.
 Rockin korkeat korot esiin
 Taskinen ei jatkanut Sleepy Sleepersin riveissä pitkään, sillä hänen piti keskittyä ylioppilaskirjoituksiin. Ylioppilaslakin jälkeen tuntui luontevalta lähteä oman uran tekoon. Taskinen on Suomen ensimmäisiä itse omia kappaleitaan säveltäneitä ja sanoittaneita naispuolisia rockmuusikoita, ellei peräti ensimmäinen. Soololevy sai silti odottaa sopivampia aikoja. Albumi nimeltä  Heinäsirkka  ilmestyi vuonna 1985.
 Heinis tunnettiin rockpiireissä. Hän oli kuin huutomerkki miesvaltaisessa porukassa. Heinäsirkka itse muisteli 80-lukua lämmöllä  Helsingin Sanomien 60-vuotishaastattelussa .
 – 1980-luku oli kostea vuosikymmen, ja kapakoissa istuttiin paljon. Mutta ihmisillä oli silloin lämpimät välit toisiinsa. Muusikot näkivät toisiaan paljon ja halusivat tuntea toisensa, Taskinen sanoi  Helsingin Sanomille .
 Sleepy Sleepers -muusikoiden kanssa Heinäsirkka nähtiin vielä osittain samoista soittajista koostuneen Leningrad Cowboysin keikoilla.

 Anne Taskinen oli alusta asti hyvin tietoinen naisten asemasta suomalaisessa rock-skenessä. Hän itse oli rohkea ja piti itsestään selvänä, että voi tehdä samat asiat kuin kuka tahansa mies. Moni nainen osoitti samaa rohkeutta, mutta törmäsi ennakkoluuloihin ja vähättelyyn.
  Anne Taskinen eli Heinäsirkka (oik.) ja Arja Aho Rockin korkeat korot -kirjan julkaisutilaisuudessa Tavastialla 2004. Kai Gustafsson / All Over Press
 Taskinen alkoi järjestää naispuolisten muusikoiden iltoja. Työ naismuusikkouden eteen poiki lopulta moniosaisen dokumenttiohjelman, kirjan Rockin korkeat korot ja kolme suurta konserttia Helsinkiin ja Tampereelle. Hankkeen toinen osapuoli oli toimittaja  Arja Aho .
 Rauhan puolesta eriarvoistumista vastaan
 Anne Taskinen toimitti useita musiikkiohjelmia Yleisradiossa.  Kissanainen sähisee ja kehrää  -radio-ohjelmaa seurasi  Zoo  television puolella. Myöhemmin Taskisen ääni ja toimittajanjälki tulivat tutuksi useissa Radio Suomen musiikkiohjelmissa sekä Yöradiossa. Anne taskinen kokeili monia muitakin aloja. Hänet nähtiin näyttelijänä teatterissa ja muun muassa  Aki Kaurismäen  lyhytelokuvissa. Lisäksi hän työskenteli kokkina ja kanslistina.
 Anne Taskinen sai kutsun Linnan juhliin vuonna 2007. Presidenttinä oli Tarja Halonen. Heidi Korsman-Hirvonen / AOP
 Taskista seurasi toimittajantyön ja muusikkouden ohella myös tarve yhteiskunnalliseen vaikuttamiseen. Hän oli aktiivinen PAND - Taiteilijat rauhan puolesta -järjestössä ja oli vasemmistoliiton listoilla kunnallisvaaliehdokkaanakin. Hänen agendallaan oli jo yli viisi vuotta sitten erityisesti tänä vuonna puhuttanut sinkkutalouksien asia.
 – Koti edustaa oikeistolle ydinperhettä, mutta tilastot kertovat toista. Sinkkutalouksia on Stadissa suurin osa, ja uusioperheiden määrä on lisääntymään. Ydinperheet jäävät pian vähemmistöön, ja tilalle tulee monimuotoisuus. Sitä on tuettava, Taskinen sanoi  Kansan Uutiset  -lehdessä vuonna 2012.
 Anne Taskisella oli kesken romaani ja elämäkerta. Viimeiseksi jääneessä haastattelussaan  Ilta-Sanomissa  hän kehotti nuoria naisia puuttumaan rakenteisiin. Vain sillä tavoin voi vaikuttaa.

Anne Taskinen oli yksi suomirockin uranuurtajista – Heinäsirkka nousi estoitta lavalle äijäporukan keskelle


Summary: Palkintoraati kuvailee kirjaa kiehtovaksi ja mukaansa tempaavaksi.

Savonia-kirjallisuuspalkinnon saa tänä vuonna  JP Koskisen  teos Tulisiipi (2019). Kuopion kaupungin myöntämä palkinto on suuruudeltaan 12 000 euroa.
 Palkintoraati kuvailee kirjaa kiehtovaksi ja mukaansa tempaavaksi tarinaksi ihmisistä, jotka etsivät onnea ja vapautta, mutta joutuvat maksamaan siitä kovan hinnan.
 Tulisiipi oli tänä vuonna myös  Finlandia-ehdokkaana .
 – Ehdokkuuksia on ollut jonkun verran, mutta voitto on aina voitto. Se nostattaa mielialaa paljon, Koskinen sanoo.
 Hän kertoo keittäneensä ylimääräiset kahvit voiton kunniaksi.
 Koskinen on kirjoittanut urallaan paljon ja laaja-alaisesti. Historiaan liittyvät aiheet kiinnostavat ja kiehtovat.
 – Olen viime aikoina lukenut enemmän tietokirjoja kuin kaunokirjoja. Historiassa tarinat ovat hieman etääntyneitä, se ruokkii mielikuvitusta, Koskinen sanoo.
 Savonia-kirjallisuuspalkinto jaettiin tänä vuonna 31. kerran, ja ensimmäistä kertaa ennen joulua. Palkinto jaetaan merkittävälle savolaiselle kaunokirjalliselle teokselle.
 – Asuin aikoinaan Mikkelissä toistakymmentä vuotta. Paluu tänne näissä merkeissä on hienoa, Koskinen sanoo.
 Palkintoraadin puheenjohtajana toimi  Varpu Puskala .
 Savonia-palkinnosta kilpaili kuusi kirjaa. Antti Karhunen / Yle
 Lue myös:
 Savonia-palkinto jaetaan jatkossa jo joulukuussa Savolaisen laulun vuosipäivän kunniaksi
 Heidi Jaatisen "Koski" voitti Savonia-kirjallisuuspalkinnon: "Nyt uskaltaa taas kirjoittaa sillä tavalla kuin itsestä tuntuu tärkeältä"

Savonia-kirjallisuuspalkinto JP Koskiselle – Tulisiipi kertoo ihmisistä, jotka etsivät onneaan


Summary: Virheellinen tieto kerrottiin Ylen aamun suorassa lähetyksessä maanantaina 9.12.2019.

Ylen aamun  suorassa lähetyksessä  kerrottiin tänään virheellisesti että Tampereen Kauppahallissa olisi järjestetty  Sanna Marinin  (sd.) tilaisuus maanantaina iltapäivällä.
 Todellisuudessa tapahtumaa ei ollut.

Oikaisu Ylen aamun lähetykseen: Sanna Marinilla ei tapahtumaa Tampereen Kauppahallissa


Summary: Havainnot rata-alueella leikkivistä lapsista alkoivat sen jälkeen, kun Korian seisakkeelle pystytettiin viime kesänä uusi, puinen katos.

Lasten vaaralliset leikit huolestuttavat Korialla Kouvolassa.
 Arviolta 10–15-vuotiaita lapsia on nähty leikkimässä junaradalla ja sen läheisyydessä syksyn aikana. Lapset ovat veturinkuljettajien havaintojen mukaan kisailleet siitä, kuka uskaltaa olla raiteilla pisimpään junan lähestyessä.
 Lapset ovat myös harrastaneet alueella parkouria ja pyöräilleet kovaa vauhtia. Syyslomaviikolla pienet pojat olivat temppuilleet radan läheisyydessä pudoten radalle.
 – Se on vakava juttu. Ehkä lapset eivät ymmärrä sitä vaaraa, kuinka kovaa junat nykyään kulkevat. Minun korviini ei ole tullut vaaratilanteita. Siellä on ilmeisesti menty vielä tuurilla, Elimäki-Korian aluetoimikunnan puheenjohtaja  Ilkka Tirkkonen  sanoo.
 Lapsia houkuttava katos sijaitsee aivan junaradan vieressä. Jari Heikkilä
 Havainnot alueella leikkivistä lapsista alkoivat sen jälkeen, kun seisakkeelle pystytettiin viime kesänä uusi, puinen katos.
 – Uusi ja hieno katos alkoi kiinnostaa lapsia. Siitä tuli hyvä paikka istua ja oleskella, ja junaradan läheisyys alkoi kiinnostaa pieniä lapsia enemmän ja enemmän. Paikka tuli uuden katoksen myötä esiin, kun aiemmin se on ollut vähän sivussa,  Pirkko Kontkanen  aluetoimikunnasta sanoo.
 Wilma-viesti ei tehonnut
 Korian koulu lähetti asiasta Wilma-viestin vanhemmille lokakuun alussa, mutta vaaralliset leikit rata-alueella jatkuivat. Asiasta huolestunut aluetoimikunta otti yhteyttä Väylään.
 Aluetoimikunta ehdottaa, että junien nopeutta Korian seisakkeen kohdalla hiljennettäisiin, pyörällä pääsy alueelle estettäisiin aitaamalla ja lähestyvistä junista varoittavan kuulutuksen ääni vaihdettaisiin miesääneen, jotta se poikkeaisi muista kuulutuksista. Lisäksi laituri-alueen keltainen turvaviiva on aluetoimikunnan mielestä liian lähellä junarataa, vaikka se vaatimukset täyttääkin.
 – Junan tullessa Lahden suunnasta näkymä on aika lyhyt. Jos juna ei pysähdy seisakkeella, se tulee aika kovaa, Ilkka Tirkkonen sanoo.
 Korian seisakkeen uudessa katoksessa on penkkejä istumiseen. Jari Heikkilä
 Väylän liikenneturvallisuuden asiantuntija  Jarmo Koistisen  mukaan junien nopeuden hiljentäminen pysäkin kohdalla olisi ongelmallista. Matkustajajunien matka-aikoja on pyritty lyhentämään tasoristeyksiä poistamalla. Tämä on aiheuttanut junien nopeuden kasvamisen. Koistisen mukaan junat kulkevat Korian seisakkeen kohdalla matkavauhtia.
 – Olisi hankalaa hiljentää vauhtia jokaisen aseman kohdalla. Myös keltainen turvaviiva on ohjeidemme mukaisesti tehty. Alueen aitaaminen puolestaan olisi vaikeaa, koska se on julkinen paikka, minne pitää päästä. Joka tapauksessa sinne jouduttaisiin jättämään kulkuväylät sekä jalankulkijoille että pyöräilijöille, Koistinen sanoo.
 Kuulutuksia ja ilmoituksia ohiajavista junista on parannettu.
 Juna ei voi väistää
 Väylä toivoo, että vanhemmat puhuisivat junaradan vaaroista lapsilleen. Virasto muistuttaa, että rautateillä leikkiminen on vaarallista ja lailla kiellettyä.
 – Junat kulkevat nopeasti ja äänettömästi, eikä niiden lähestymistä välttämättä huomaa ennen kuin on myöhäistä. Juna ei voi myöskään väistää ja sen pysähtymismatka on useita satoja metrejä, muistuttaa Jarmo Koistinen.
 Riskinä ei ole ainoastaan junan alle jääminen, sillä myös ratojen sähköjännitteet aiheuttavat hengenvaaran. Radalla liikkumisesta rangaistaan sakolla, jotka alaikäisten lasten osalta tulevat vanhempien maksettaviksi.
 Kaiken kaikkiaan lapset ovat Jarmo Koistisen mukaan vähemmistössä rata-alueella liikkuvien joukossa. Pääosa rata-alueella luvattomasti liikkuvista on nuoria ja nuoria aikuisia.
 – Rata-alueella liikkuminen on valitettavan yleistä, vaikka se on laissa kiellettyä, ja siitä voi saada sakkoja. Yleensä rata-alueella liikutaan, koska halutaan oikaista paikasta a paikkaan b. Sitten mennään radan yli sellaisesta kohtaa, josta ei saisi mennä.
 Lue lisää:
 Lapset pelaavat tappavaa peliä junaradoilla ja teillä – voittaja voi kuolla
 Veturinkuljettaja säikähti lasten vaarallisia leikkejä: ”Se kirvoitti minut kirjoittamaan Facebookissa”

Junaseisakkeen uuden katoksen yllättävä seuraus: Lapset aloittivat hengenvaaralliset leikit junaraiteilla – kiellot ja Wilma-viesti eivät tehoa


Summary: Puolen vuoden aikana kahdeksan ministeriä on joko vaihtunut tai heidän salkkujensa sisältö on mennyt uusiksi.

Viiden puolueen hallitus on ollut kasassa puoli vuotta, mutta moni ministerinsalkun omistaja tai sisältö on jo vaihtunut. Myllerryksessä on etenkin SDP:n ministeriryhmä, jossa vähemmistö jatkaa täysin entisissä tehtävissään.
 Uusi hallitus nimitetään lähipäivinä.
 Lue tästä kuvaukset kaikista ministereistä.
 Sanna Marin, pääministeri, SDP
 Sanna Marinista tulee maailman nuorin istuva pääministeri  Antti Rinteen  eroon johtaneen poliittisen myllerryksen seurauksena.
 Demarivaikuttajat äänestivät puolueen varapuheenjohtaja Marinin pääministeriehdokkaaksi sunnuntaina täpärästi. Ryhmänjohtaja  Antti Lindtman  jäi vain parin äänen päähän.
 Marin oli eduskuntavaalien ääniharavia ja puolueensa suosituin poliitikko, jonka odotetaan nyt nostavan SDP:n alamaissa olevaa kannatusta.
 Puoli vuotta pystyssä pysyneessä Rinteen hallituksessa Marin oli liikenne- ja viestintäministeri. Hän nousi näkyvään rooliin jo alkuvuonna sijaistaessaan vaalien alla sairastunutta Rinnettä SDP:n puheenjohtajana.
 Marin sai ylistystä jo johtaessaan jämäkällä otteella Tampereen valtuuston riitaisaa kokousta, josta kuvatut videot nousivat nettihitiksi.
 Tytti Tuppurainen, eurooppa- ja omistajaohjausministeri, SDP
 Tytti Tuppurainen tiedotustilaisuudessaan eduskunnassa torstaina. Heikki Saukkomaa / Lehtikuva
 Tytti Tuppurainen jatkaa eurooppaministerinä, mutta saa hoidettavakseen myös monen poliitikon kohtaloksi koituneen valtion omistajaohjauksen.
 Tuppurainen haastoi Timo Harakan tavoin Rinteen SDP:n puheenjohtajakisassa pari vuotta sitten, mutta ministeriura Rinteen hallituksessa urkeni siitä huolimatta.
 Tasa-arvokysymykset ovat Tuppuraisen sydäntä lähellä. Hän on demarinaisten puheenjohtaja.
 Sirpa Paatero, kuntaministeri, SDP
 Sirpa Paatero SDP:n puoluevaltuuston kokouksessa Helsingissä sunnuntaina. Vesa Moilanen / Lehtikuva
 Sirpa Paatero putosi jo kerran hallituksesta, mutta saa pitää sittenkin salkkunsa, tosin kevennettynä.
 Paatero kompastui omistajaohjausministerinä Posti-sotkuun, esitti eronpyyntönsä ja jäi sairauslomalle toissa perjantaina. Nyt Paatero tekee pikapaluun pelkkänä kuntaministerinä, kun omistajaohjausasiat siirtyvät Tytti Tuppuraiselle.
 Rinteen luottonaiseksi kuvattu Paatero lienee eronneelle pääministerille SDP:n eduskuntaryhmästä kaikkein läheisin.
 Timo Harakka, liikenne- ja viestintäministeri, SDP
 Timo Harakka saapumassa SDP:n puoluehallituksen kokoukseen puoluetoimistolle Helsingissä torstaina. Heikki Saukkomaa / Lehtikuva
 Timo Harakka ehti toimia puoli vuotta Rinteen hallituksen työministerinä, mutta nyt hänestä tulee Marinin hallituksen liikenne- ja viestintäministeri.
 Harakka on omalla tontillaan ainakin viestintäministerinä, sillä hän oli ennen poliitikon uraansa Ylen toimittaja ja tuli tunnetuksi Musta laatikko -keskusteluohjelman vetäjänä vuosina 1997–2000. Harakka isännöi ja tuotti myös Pressiklubia.
 Työministerinä Harakka saatteli historiaan aktiivimallin, jonka vastustaminen nosti oppositiossa SDP:n kannatusta.
 Tuula Haatainen, työministeri, SDP
 Tuula Haatainen SDP:n puoluehallituksen ja eduskuntaryhmän kokouksen jälkeen Helsingissä sunnuntaina. Vesa Moilanen / Lehtikuva
 Pitkän uran SDP:ssä tehnyt Tuula Haatainen ryhtyy Harakan seuraajaksi eli työministeriksi, jonka harteilla on hallituksen ehkä vaikein tehtävä, työllisyyden nostaminen.
 Haatainen siirtyy ministeriksi eduskunnan varapuhemiehen paikalta ja tarjoaa samalla arvokkaan laskeutumispaikan hallituksesta pudonneelle Antti Rinteelle, joka siirtyy Haataisen tilalle puhemiehistöön.
 Haatainen pelasti puolueensa myös lähtemällä ehdolle viime presidentinvaaleissa, joissa hän jäi kolmanneksi viimeiseksi.
 Haatainen kuuluu heti hallituksen kokeneimpien joukkoon, sillä hän on ollut aiemmin opetus- sekä sosiaali- ja terveysministeri. Haatainen toimi myös Helsingin apulaiskaupunginjohtajana ja Kuntaliiton varatoimitusjohtajana, mutta teki paluun eduskuntaan vuonna 2015.
 Krista Kiuru, perhe- ja peruspalveluministeri, SDP
 Krista Kiuru SDP:n puoluehallituksen ja eduskuntaryhmän kokouksen jälkeen Helsingissä sunnuntaina. Vesa Moilanen / Lehtikuva
 Politiikan myllerrystä kuvaa, että vähemmistö SDP:n ministeriryhmästä jatkaa Rinteen eron jälkeen samoissa tehtävissä.
 Perhe- ja peruspalveluministeri Krista Kiuru on toinen, jonka salkkuun ei tule muutoksia.
 Kokenut Kiuru sai erityistä huomiota viime hallituskauden loppuvaiheen värikkäiden sote-neuvotteluiden keskushahmona, kun hän johti eduskunnan sosiaali- ja terveysvaliokuntaa.
 Porilainen Kiuru on neljännen kauden kansanedustaja, joka on toiminut aiemmin asunto- ja viestintäministerinä, opetusministerinä sekä opetus- ja viestintäministerinä.
 Ville Skinnari, kehitysyhteistyö- ja ulkomaankauppaministeri, SDP
 Ville Skinnari SDP:n puoluevaltuuston kokouksessa Helsingissä sunnuntaina. Vesa Moilanen / Lehtikuva
 Myös lahtelainen Ville Skinnari jatkaa Krista Kiurun tavoin ministerinä samoissa tehtävissä.
 Skinnari kuuluu SDP:n talousosaajiin, ja poliittisesti hänet sijoitetaan usein puolueen oikealle laidalle.
 Skinnari on Marinin tavoin SDP:n varapuheenjohtaja. Toisen kauden kansanedustaja on entinen SM-tason jääkiekkoilija.
 Hän on ex-kansanedustaja  Jouko Skinnarin  poika.
 Katri Kulmuni, valtiovarainministeri, keskusta
 Keskustan puheenjohtaja Katri Kulmuni kertoi puoluehallituksen, eduskuntaryhmän ja meppidelegaation yhteiskokouksen päätöksistä Helsingissä maanantaina. Roni Rekomaa / Lehtikuva
 Keskustan puheenjohtaja Katri Kulmuni nappaa yllättäen Mika Lintilälle päätyneen rahaministerin salkun samassa rytäkässä, jossa SDP vaihtaa ministereitään.
 Kannatuskuopassa rypevä keskustajohtaja voi yrittää saada raskaammalla salkulla lisää painoarvoa, jota ei ainakaan lisännyt hänen ponnettomaksi moitittu esiintymisensä Rinteen kaatamisessa viime viikolla.
 Torniolainen Kulmuni oli eduskuntavaaleissa Lapin ääniharava.
 Mika Lintilä, elinkeinoministeri, keskusta
 Keskustan valtiovarainministeri Mika Lintilä saapui keskustan puoluehallituksen, eduskuntaryhmän ja meppidelegaation yhteiskokoukseen Helsingissä maanantaina. Roni Rekomaa / Lehtikuva
 Mika Lintilän pesti valtiovarainministerinä jäi puolen vuoden mittaiseksi, sillä hän siirtyy Kulmunin tieltä elinkeinoministeriksi.
 Kyseessä on paluu, sillä Lintilä oli jo  Juha Sipilän  hallituksen elinkeinoministeri. Lintilä on varsin kokenut poliitikko: hän on istunut eduskunnassa kaksikymmentä vuotta. Elinkeinoministeriksi hän nousi, kun Olli Rehn siirtyi Suomen Pankkiin joulukuussa 2016.
 Antti Kaikkonen, puolustusministeri, keskusta
 Antti Kaikkonen median haastateltavana eduskunnassa Helsingissä 29. marraskuuta.  Roni Rekomaa / Lehtikuva
 Puolustusministerinä jatkava Antti Kaikkonen on monessa sopassa keitetty keskustavaikuttaja, joka hävisi syksyllä Kulmunille kisan puoluejohtajan paikasta.
 Viidennen kauden kansaedustaja ei ole toiminut ministerinä ennen tätä vaalikautta.. Viime hallituskausi kului pääosin eduskuntaryhmän puheenjohtajana.
 Kaikkosen uraa on varjostanut hänen Nuorisosäätiö-vaalirahoitusjutussa vuonna 2013 saamansa viiden kuukauden ehdollinen vankeustuomio.
 Hanna Kosonen, tiede- ja kulttuuriministeri, keskusta
 Hanna Kosonen  Oliver Hoslet / EPA
 Hanna Kosonen sijaistaa  Annika Saarikkoa  tiede- ja kulttuuriministerinä tämän äititiysloman ajan.
 Hän on toiminut viime vaalikaudella keskustan eduskuntaryhmän varapuheenjohtajana.
 Toisen kauden kansanedustaja Kosonen on entinen huippu-urheilija. Hän voitti hiihtosuunnistuksessa MM-kultaa ja pronssia vuosituhannen alussa.
 Jari Leppä, maa- ja metsätalousministeri, keskusta
 Jari Leppä saapui keskustan puoluehallituksen, eduskuntaryhmän ja meppidelegaation yhteiskokoukseen Helsingissä maanantaina. Roni Rekomaa / Lehtikuva
 Jari Leppä edustaa hallituksessa keskustalaista kokemusta ja maatalouden tuntemusta sekä Kaakkois-Suomen vaalipiiriä. Leppä toimi Sipilän hallituksen maatalousministerinä keväästä 2017 lähtien.
 Leppä on ammatiltaan maanviljelijä. Hän on kuudennen kauden kansanedustaja.
 Maria Ohisalo, sisäministeri, vihreät
 Maria Ohisalo tapasi oikeustoimittajia Helsingissä marraskuussa. Vesa Moilanen / Lehtikuva
 Vihreiden puheenjohtaja Maria Ohisalo on vasta ensimmäisen kauden kansanedustaja, joka jatkaa Marinin hallituksessa sisäministerinä.
 Viime eduskuntavaaleissa Ohisalo oli Helsingin äänikuningatar.
 Sosiologiasta tohtoriksi väitellyt helsinkiläinen Ohisalo on työskennellyt köyhyystutkijana ennen poliitikon uraansa. Hän nousi voimalla valtakunnan julkisuuteen sijaistaessaan sairauslomalle jäänyttä  Touko Aaltoa  vihreiden puheenjohtajana syksyllä 2018.
 Pekka Haavisto, ulkoministeri, vihreät
 Ulkoministeri Pekka Haavisto tapasi tiedotusvälineiden edustajia viime maanantaina. Seppo Samuli / Lehtikuva
 Haavisto on yksi vihreiden perustajajäsenistä, jolla on hallituksessa pisin ministerikokemus. Haavisto on pyrkinyt kahdesti presidentiksi ja tullut molemmilla kerroilla toiseksi. Eduskunnassa hän on istunut useita kausia vuodesta 1987 lähtien ja ollut kahdesti ministerinä.
 Haavisto johti puolueensa tänä keväänä kahteen vaalivoittoon ja oli yksi eduskuntavaalien ääniharavista. Puheenjohtajakausi päättyi Maria Ohisalon valintaan kesäkuussa.
 Haavisto on parhaillaan keskellä kohua, joka liittyy syyrialaisen al-Holin leirin suomalaisten naisten ja lasten tilanteeseen. On epäselvää, millaisia suunnitelmia ulkoministeriössä on valmisteltu ja mikä näiden suunnitelmien toimeenpanossa on Haaviston rooli.
 Krista Mikkonen, ympäristö- ja ilmastoministeri, vihreät
 Krista Mikkonen kertoi syksyn ajankohtaisista asioista Helsingissä marraskuussa. Antti Aimo-Koivisto / Lehtikuva
 Joensuulainen Krista Mikkonen tuo vihreiden ministeriryhmään maakuntien ääntä myös Marinin hallituksessa.
 Mikkonen johti vihreiden eduskuntaryhmää suurimman osan viime vaalikautta.
 Toisen kauden kansanedustaja on ollut vihreiden eduskuntavaaliehdokkaana kolme kertaa ennen kuin hän pääsi läpi Savo-Karjalan vaalipiirin ainoana vihreänä kansanedustajanä.
 Li Andersson, opetusministeri, vasemmistoliitto
 Li Andersson eduskunnassa Helsingissä viime tiistaina. Jussi Nukari / Lehtikuva
 Turkulainen Li Andersson oli eduskuntavaalien äänikuningatar ja toiseksi eniten ääniä saanut ehdokas koko maassa, mutta Sanna Marinin nousu SDP:n johtoon voi kiristää kisaa.
 Marin hävisi äänikuningattaren tittelin vaaleissa Anderssonille, jolla on ollut useiden kyselyjen perusteella enemmän vetovoimaa kuin muilla puoluejohtajilla.
 Vasemmistoliitto valitsi Anderssonin viime kuussa jatkokaudelle puheenjohtajana. Vastaehdokkaita ei ollut.
 Opetusministerinä jatkava Andersson on hallituksessa ensimmäistä kertaa. Oppositiossa Andersson profiloitui suora- ja sujuvasanaisena oikeistopolitiikan arvostelijana.
 Aino-Kaisa Pekonen, sosiaali- ja terveysministeri, vasemmistoliitto
 Aino-Kaisa Pekonen eduskunnan täysistunnossa Helsingissä marraskuussa. Vesa Moilanen / Lehtikuva
 Kolmannen kauden kansanedustaja Aino-Kaisa Pekonen jatkaa sosiaali- ja terveysministerinä.
 Pekonen jakaa ministerinsalkkunsa  Hanna Sarkkisen  kanssa kahden vuoden jaksoon. Pekonen aloittaa ministerinä.
 Sanavalmis Pekonen on toiminut ennen poliittista uraansa lähihoitajana. Hän on perehtynyt varsin hyvin esimerkiksi sote-uudistukseen.
 Riihimäkeläinen Pekonen oli viime vaalikaudella vasemmistoliiton eduskuntaryhmän puheenjohtaja.
 Anna-Maja Henriksson, oikeusministeri, RKP
 Anna-Maja Henriksson saapumassa SDP:n eduskuntaryhmän puheenjohtaja Antti Lindtman kutsumaan neuvotteluun torstaina. Jussi Nukari / Lehtikuva
 RKP:n puheenjohtaja Anna-Maja Henriksson jatkaa oikeusministerinä jo neljännen pääministerin hallituksessa, sillä ennen Rinnettä ja Marinia hän toimi oikeusministerinä 2011–2015  Jyrki Kataisen  ja  Alexander Stubbin  hallituksissa.
 Henriksson ryhtyi johtamaan RKP:tä läpi puolueelle harvinaisen oppositiotaipaleen, kun hänet valittiin RKP:n ensimmäiseksi naispuheenjohtajaksi kesällä 2016.
 Pietarsaarelainen Henriksson istui edellisen eduskuntakauden perustuslakivaliokunnassa.
 Thomas Blomqvist, pohjoismaisen yhteistyön ja tasa-arvon ministeri, RKP
 Thomas Blomqvist Karoliina Simoinen / Yle
 Thomas Blomqvist on kokenut RKP:n edustaja ja toiminut viimeksi eduskuntaryhmän puheenjohtajana. RKP:lle hieman yllättäen lohjennut toinen ministerisalkku meni puheenjohtaja Henrikssonin mukaan Blomqvistille, koska tämä on tehnyt eduskunnassa pitkään töitä ja nyt "oli hänen vuoronsa".
 Tammisaaresta kotoisin oleva maanviljelijä nousi eduskuntaan vuonna 2007.
 Lue myös:
 Analyysi: Toverit palkitsivat Sirpa Paateron uskollisuuden

Tässä ovat Marinin hallituksen ministerit – joukko äänikuningattaria, pikapaluun tekijä, maailman nuorin pääministeri


Summary: Tamperelainen hiphop-festivaali on julkaissut ensimmäiset artistit ensi elokuulle.

Tamperelainen hiphop-festivaali Blockfest muuttuu aikuisten tapahtumaksi. Ensi kesänä festivaalissa on 18 vuoden ikäraja.
 Muutos näkyy tapahtuma-alueen toimivuudessa, kun erilliset anniskelukarsinat poistuvat.
 Blockfest on julkaissut ensimmäiset artistit ensi elokuulle. Ratinassa nähdään muiden muassa  Denzel Curry  (US), Playboi Carti (US), Danileigh (US) sekä Saweetie (US).
 Kotimaisista artisteista Tampereella esiintyvät ainakin Kube, Juno, Gettomasa ja Etta 21.–22.8.2020.
 Joka kerta loppuunmyydyn Blockfestin liput tulevat myyntiin perjantaina.
 Vuonna 2018 nuorten juhliminen Blockfest-tapahtumassa työllisti poliisia  poikkeuksellisen paljon .
 Lue myös:
 Blockfest: Festivaali toi Tampereelle jopa 18 miljoonaa euroa
 Yli sata rikosilmoitusta huumeisiin liittyen, kymmeniä alaikäisiä epäiltyinä: Nuorten juhliminen Blockfestissä työllisti poliisia

Blockfest muuttuu K18-tapahtumaksi Tampereella


Summary: Satamajätkästä kansan rakastamaksi presidentiksi nousseen Koiviston tarina nähdään tapanista alkaen Ylen kanavilla.

Mauno Koiviston  (1923–2017) elämäntarina oli niin poikkeuksellinen ja kansansuosio niin suuri, että häntä on kutsuttu Suomen viimeiseksi suurmieheksi.
 Tapaninpäivänä Yle julkaisee hänen elämästään kertovan kahdeksanosaisen tv-dokumenttisarjan. Kirjailija  Jari Tervon  toimittama sarja perustuu aikalaishaastatteluille ja arkistomateriaaleille.
 Se noudattaa muodoltaan pari vuotta sitten nähtyä  Kekkos-sarjaa , jonka Tervo myös toimitti.
 Tervon ensimmäinen haastateltava Koivisto-dokumenttisarjaan oli rouva  Tellervo Koivisto . Tapaamisen esiliinana Suomen Pankissa toimi Koivistojen perheystävä  Erkki Liikanen .
 Kekkos-dokumenttisarjan mainoskuvissa Tervo oli esiintynyt kaljuna, joten rouva Koivisto osoitti sormellaan kirjailjan päälakea, ja huomautti jotain puuttuvan.
 – Hän kysyi, että missä kiehkura? Totesin, että valitettavasti minulla alkaa olla materiaalia siihen liian vähän. Tapaaminen oli todella kiinnostava, koska Tellervo Koivisto ei ole vain silminnäkijä, vaan todistaja puolisonsa urasta ja elämästä, Tervo muistelee Ylen haastattelussa.
 Viihdeohjelmien vakiokasvo
 Televisiosarja Mauno Koivistosta nostaa monellakin tavalla hattua edesmenneelle valtiomiehelle.
 Jari Tervo huomauttaa, että Koivisto oli ensimmäinen huippupoliitikko, joka esiintyi television viihdeohjelmissa.
 Pääministeriaikoinaan hän oli suosittu vieras  Jatkoajassa , joka keräsi parhaimmillaan pari miljoonaa katsojaa maassa, jossa televisiokanavia oli puolitoista.
 – Nuori, komea, pyöreäposkinen pääministeri esiintyi televisiossa hauskana ja rentona – se oli jotain aivan muuta, mitä Suomen kansa oli tottunut poliitikoiltaan odottamaan.
 Koivisto kuvaili itseään mediapoliitikoksi.
 – Hän liitti sen siihen, että hänellä ei ollut sosiaalidemokraateissa virallista asemaa. Hän ei ollut koskaan puolueen puheenjohtaja tai puoluesihteeri, eikä edes kansanedustaja. Julkisuus oli hänen megafoninsa.
 Viihdyttävän televisiopersoonan lisäksi Mauno Koivistolla oli muitakin valtteja taskussaan.
 Koivisto nousi satamasta politiikan huipulle. Yle viestintä
 PItkä, komea ja kaiken lisäksi sotaveteraani
 Työläisperheessä varttunut Koivisto oli kaukopartiomiehenä jatkosodan rintamalla ja luki sen jälkeen iltakoulussa itsensä ylioppilaaksi raskaan työn lomassa.
 Sosiaalidemokraattiseen puolueeseen 1947 liittynyt Koivisto hankki poliittiset kannuksensa ollessaan Turun satamassa ahtaajana. Satamassa käytiin sotien jälkeen kiihkeää järjestösotaa kommunisteja vastaan.
 Samaan aikaan Koivisto jatkoi opintojaan yliopistoon. Kokemukset satamasta päätyivät lopulta myös sosiologian väitöskirjan aiheeksi. Akateemiselle uralle kivunnut satamajätkä nousi nopeasti turkulaiseksi paikallislegendaksi.
 – Hänen suosioonsa vaikutti monta asiaa; hän oli pitkä, komea mies ja kaiken lisäksi sotaveteraani. Hänen henkilökohtaista rohkeuttaan ja kunnokkuuttaan ei voinut kyseenalaistaa. Hän oli myös omapäinen oman tiensä kulkija, minkä kansa varmaan vaistosi, Jari Tervo arvelee.
 Koivistolle tuli pian kysyntää valtakunnan ykköspaikoille. Tutkimustyö sai jäädä. Koivisto valttiin vuonna 1957 Helsingin Työväen Säästöpankin johtoon, myöhemmin valtiovarainministeriksi, Suomen Pankin pääjohtajaksi ja kahteen eri otteeseen pääministeriksi.
 Urho Kekkonen, Mauno Koivisto ja Johannes Virolainen.  Yle ohjelmatiedotus
 Idästä länteen
 Kekkosen  muistisairauden paheneminen vuonna 1981 käynnisti lopulta todellisen Manu-ilmiön.  Kekkosen jäätyä syksyllä  sairauslomalle ja lopulta erottua tehtävästään Koivisto hoiti presidentin virkaa pääministerinä.
 Dramaattisten vaiheiden kautta Koivisto ohitti oman puolueensa muut ehdokkaat presidenttikisassa.
 Vuoden 1982 ennenaikaisissa vaaleissa ensimmäiseksi työläistaustaiseksi presidentiksi valittu Mauno Koivisto hoiti tehtävää kaksi kautta vuoteen 1994 asti. Sinä aikana Suomi ja Eurooppa ehtivät muuttua täysin.
 Poliitikkona Koivisto käänsi YYA-Suomen kokan lamavuosien kautta kohti Euroopan yhdentymistä, rohkaisi neuvostojohtoa tiellä demokraattisiin uudistuksiin ja isännöi suurvaltojen huippukokousta.
 Jari Tervo arvelee, että poliittisesti dokumenttisarja tuskin tuo mitään järisyttävää uutta tietoa Koiviston urasta. Se kuitenkin osoittaa, miten valtava merkitys Koivistolla oli siihen, mikä Suomi on nyt.
 – Se on komea saavutus, että hän itsevaltaisen Kekkosen jälkeen parlamentisoi Suomen poliittista järjestelmää ja hän johdatti Suomen länteen.
 Tervoon teki Koiviston persoona vähintään yhtä suuren vaikutuksen kuin hänen poliittiset tekonsa.
 – Hän oli jo ennen tätä lempipresidenttejäni, mutta dokumenttiprojektin myötä aloin pitää hänestä vielä enemmän. Hän on ehdottomasti hauskimpia presidenteistämme ja varmasti luonteeltaan erikoisin.
 Jari Tervo on toimittanut Koivisto-dokumenttisarjat. Yle viestintä
 "Hänellä oli aika vähän auktoriteetteja"
 Jari Tervo muistelee Uudesta Suomesta ammoin lukemaansa anekdoottia, joka hänen mielestään kuvaa hyvin Koiviston persoonaa.
 Kun markka 1970-luvulla devalvoitiin, lehti kirjoitti tavoitelleensa myöhään illalla Suomen Pankin pääjohtaja Koivistoa, joka vastasi näin: “Luulin ottaneeni kaikki puhelimet irti seinästä, ja nyt otan myös tämän”.
 – Tämä tapahtui lähes 50 vuotta sitten. Nykyisin tällaisella käytöksellä olisi Suomen Pankin johtaja lööpeissä kolme päivää, eroa vaadittaisiin ja lehdistö loukkaantuisi, Tervo toteaa.
 Tervolle uusi asia oli Mauno Koiviston suhde uskontoon. Hän ei ollut aiemmin ymmärtänyt, miten merkityksellinen usko oli Koivistolle.
 – Hän oli syvästi uskova mies. Usko vaikutti hänen elämäänsä siitä lähtien, kun hän pikkupoikana kulki isänsä perässä herätystilaisuuksissa. Usko ei kuitenkaan ottanut sellaista muotoa julkisuudessa, että hän olisi kauheasti selittänyt muille ihmisille, miten heidän täytyy elää.
 Kaikki Tervon dokumenttisarjaa varten puhuttamat ihmiset todistivat samaa: Koivisto oli todella omaperäinen mies.
 – Hänellä oli käytössään käsittämätön määrä raamatunviisauksia, kansanviisauksia ja venäläisiä sananlaskuja. Hänellä oli aika vähän auktoriteetteja. Hän tuli johtopäätöksiin ja valitsi vakaumuksensa tutkimalla itse asioita, ei siksi, että joku sanoi jotain. Hän ei ujostellut kulkea omaa tietään.
 Tuomo Björksten / Yle
 Televisiodokumenttisarja Koivisto käynnistyy Tapaninpäivänä 26.12 TV1:llä kello 20. Samalla alkaa radiosarja Erittäin salainen, Mauno Koivisto Yle Radio 1:llä. Siinä keskitytään Koiviston merkitykseen eri teemojen, kuten Neuvostoliiton, rakkauden ja Kekkosen haastamisen kautta.
 Korjattu kuvateksti: Kuvassa oli Johannes Virolainen.

Jari Tervo teki dokumenttisarjan Mauno Koivistosta: “Hän oli presidenteistämme hauskimpia, ja varmasti luonteeltaan erikoisin”


Summary: Koreografi Jarkko Mandelin on tanssinut koiransa kanssa. Nyt lavalla on kolme omaa lasta.

Tanssikoulun harjoitussali on tuttu paikka  Jarkko Mandelinin  lapsille.  Urho  ja  Oiva  esiintyivät jo neljä vuotta sitten isän teoksessa  Rohkeat  (2015). Urho on nyt kahdeksan ja Oiva kymmenen vuotta.
 Ja tanssiva Mandelinien perhe sen kun kasvaa.
 Nyt mukaan on liittynyt 6-vuotias  Lyyli Mandelin , joka esittää nykypäivän Pulcinellaa isän uusimmassa teoksessa  Wildlife . Mukana ovat myös veljet Urho ja Oiva sekä kaksi ammattitanssijaa,  Sanni Giordani  ja  Oskari Turpeinen .
 Pulcinella on normeja vastaan kapinoiva hahmo italialaisesta commedia dell’arte -perinteestä.
 Mandelin on kääntänyt mieshahmon naiseksi, ja hän tarkastelee sitä pikkutytön kautta.
 – Itseäni kiinnostaa se, kuinka hurja, ilkeä ja rohkea tuollainen pieni tyttö voi olla.
 Koreografina Mandelin on kehittänyt oman liikekielensä, joka yhdistelee nykytanssia, taistelulajeja sekä akrobatiaa. Teokset ovat helposti lähestyttäviä, ja Mandelin on kasvattanut oman yleisönsä, joka käy tunnollisesti katsomassa hänen teoksiaan Itä-Helsingissä. Tanssiryhmän nimi on Kinetic Orchestra.
 Omien lastensa lisäksi Mandelin on tanssinut myös koiransa kanssa.
 Urho, Lyyli ja Oiva ovat opettaneet muille lapsille akrobatiaa isänsä rinnalla. Työ alkoi 3-vuotiaana. Mårten Lampén / Yle
 Lapset isän töihin 3-vuotiaina
 Mandelinin lapset ovat olleet tekemisissä liikkeen kanssa jo pienestä pitäen.
 – Tämä on minun ja perheemme elämää. Sekä tanssi että nämä mukulat ovat minulle tärkeitä asioita. Halusin ehdottomasti yhdistää ne, Mandelin sanoo.
 Koreografisen työn lisäksi Mandelin tekee töitä myös opettajana ja kouluttajana.
 Hän on kehittänyt lasten tanssinopetukseen mallin, jossa yhdistetään improvisaatiota, akrobatiaa ja tanssia.
 Sitä markkinoidaan supersankariakrobatia-nimellä, ja Mandelinin lapset ovat opettaneet sitä isänsä rinnalla Vapaassa tanssikoulussa jo kolmivuotiaina. Lyyli opettaa yhä.
 Isälle kyse on omien “työkalujen” siirtämisestä jälkipolvelle.
 Uuden Wildlife-teoksen harjoittelua varten lapset ovat saaneet koulusta vapaata kuudeksi viikoksi. Lyyli on vielä esikoulussa.
 Oiva ja Urho hakevat läksyt maanantaisin koulusta, ja opetus jatkuu kotikoulussa.
 Teoksen harjoitukset voivat kestää viisi tuntia päivässä, ja 6–10-vuotiaille lapsille se voi olla pitkä aika.
 Harjoittelu lasten kanssa on Mandelinin mukaan jatkuvaa tasapainoilua.
 – Se on tasapainoilua komentamisen, lahjomisen, hyvän mielen ja kannustamisen kanssa.
 Lapset aistivat Mandelinin mukaan onnistumiset, ja kun mopo lähtee käsistä, Mandelin antaa myös siitä lapsille palautetta.
 Hän uskoo, että lapsia motivoi eniten harjoittelemisessa esiintymiseen liittyvät matkat.
 – Hotelliyöt ja reissut ovat lapsille tässä varmasti suurin motivaatio. Myös palkkiot vaihtavat omistajaa, kun homma on pulkassa, Mandelin toteaa.
 Wildlife, ensi-ilta 11. joulukuuta Kulttuurikeskus Stoassa Helsingissä.
 Sanni Giordani ja Oskari Turpeinen ovat mukana Jarkko Mandelinin Wildlife-teoksessa. Mårten Lampén / Yle
 Alaskanmalamuutti pääsi mukaan tanssiteokseen
 Koreografi Jarkko Mandelin etsii rajoja: Tiedän tarkalleen milloin sattuu

Isä veti lapsensa viikoiksi koulusta, ja nyt he tekevät yhdessä tanssiesityksen